Asteasuko igerilekua zabalik da

Joan zen larunbatean, ekainaren 10ean, zabaldu zituen ateak Asteasuko igerilekuak. Irailaren 10era arte zabalik egongo dira igerilekua nahiz taberna, astegun nahiz asteburuan zehar:

Argazkiak

Hirugarren urtez, Mila Eizagirre izango da igerilekuko tabernako arduraduna eta tabernari lotuta, hainbat berrikuntza izango da aurtengoan, ordutegiari begira batik bat:

-Astelehenetik ostegunera: 12:00-20:30.

-Ostiraletik igandera: 12:00- 22:30.

-Herriko jaietan eta abuztuan: 12:00-22:30, egunero.

Baina eguraldi txarrarekin, taberna itxita egon daitekeela aurreratu dute.

Igerilekuar, bestalde, 11:00tatik 20:00etara egongo da zabalik denboraldi guztian zehar, irailaren 10era arte, astegun nahiz asteburu. Dagoeneko bonoa eskuratu ez duenak, eguneroko sarrera hartu beharko du. Hauexek salneurriak:

-Egun osorako: Helduak 6 euro / Gazteak 4 euro.

-Arratsaldeko 17:00etatik aurrera: Helduak 5 euro / Gazteak 3,5 euro.


Gorka Izagirrek Paris-Niza utzi behar izan du eroriko baten ondorioz

Astana taldeko euskal txirrindulariak erorikoa jasan du bigarren etapan, eta lasterketa utzi behar izan du.

Gorka Izagirrek (Astana Pro Team) 2019ko Paris-Niza utzi behar izan du, eroriko gogor bat jasan ondoren. Les Breviaires eta Bellegarde artean egin den (163,5 kilometro) bigarren etapako 58. kilometroan izan du erorikoa, eta lasterketa utzi behar izan du.

Astana taldeak jakinarazi duenez, Gorka Izagirreri azterketa sakonagoa egin zaio ospital batean, eta ez du inongo hausturarik. Duela hiru urteko Paris-Nizan ere eroriko izan zuen Gorka Izagirrek, eta lasterketa utzi behar izan zuen.


Nazioarteko eguna

Norberaz hizketan. NBEk otsailaren 13a irratiaren nazioarteko eguna izendatu zuen, eta aurtengo ediziora iritsi arte bazenik ere ez genekien kasik. Halako arrazoi misteriotsu batengatik, irrati gehienek matraka ederra eman baitigute joan den asteazkenean. Irratia poliki-poliki gizartean presentzia galtzen ari ote den susmo kolektiboari aurre egiteko antidotoa izan liteke, marketin estrategia hutsa, edota guztiok ere tarteka geure burua limurtu nahi izaten dugun seinale. REk egin zuen ekimenik ikusgarriena, irrati estudioko trasteak kalean ipini egun osoz. Lastima soilik Bilboko oinezkoei erakutsi izana irratiaren barne funtzionamendua. Haiei begira pasatuko nituzke orduak; jubilatuek obrak nola, halaxe.

Hatza erabili. Irratia hizpide hartuta, iritzi mordoa entzun zen egunean zehar asteazkenean, batean zein bestean. Javier Vizcainok Onda Vascan bota zuen gogoeta ibili dut buruan harrezkero: «Entzuleak nirekin tartetxo batez egon daitezen nahi nuke, eta gero joan daitezela besteetara hala nahi badute». Emisora bakarrera lerratu beharrean, harat-honat dialez dial eta hobenaz aurre ibiltzeko gonbita izan daiteke, oraindik ere irrati kontsumitzaile askorengan errotzekoa dagoena, nahiz eta podcasten baliabidea egundoko asmakizuna izan.

Etsaiari ezta urik ere! Elkarrizketa, tolerantzia eta bakea izan da irratiaren aurtengo egunaren leloa. Hiru ezaugarri horiek sustatzeko orduan, irratia omen da komunikabiderik prestatuena, Unescoko jendeak sinetsarazi nahi izan digunez. Irratiarekiko ikuspegi idealizatu horren antagonikoa da Espainian praktikatzen den irratigintza, geroz eta ideologizatuagoa. Jada ez dute aski esatari izarren erretolikarekin, goizerokoa. Aseptikoagoak izan behar luketen albistegiak ere, gero eta kutsatuagoak aurkezten dizkigute gaitz horretatik. Konparazio batera, Onda Ceron Elena Gijonek gidatzen duen Noticias mediodía inoiz entzun ez duenari, gomendatuko nioke saiakera egitea. Etsaiari ezta urik ere da bere dotrina; Kataluniako epaituen adierazpen bakoitzeko kontrako bizpahiru argudio dauzka prestatuta Gijonek, zapla botatzeko. Gustura asko jakingo nuke albistegi horren ostean Euskadiko albisteekin datorren Juan Carlos de Julian kazetariak zer irizten dion albistegi bat formulatzeko Gijonen estilo horri.


Apaldu bada ere, oraindik gora doaz koronabiurus kasuak Oarsoaldean

Egunero bezala, Osasun Sailak gaur eguerdian eman ditu koronabirusaren gaineko datu zehatzak herriz herri. Atzoko (apirilak 3) 20:00ak arte kontatutako kasuak dira, denera. Igotzen jarraitzen du Oarsoaldean, baina apal, atzoko datuen arabera hiru kasu berri zenbatu dituzte, horietatik bi Errenteria-Oreretan eta bestea Oiartzunen. Lezon eta Pasaian ez da kasu berririk antzeman atzoko kontaketa horretan.

Oarsoaldeko lau herrien artean Koronabirusarekin gaixotutako 110 pertsona daude.

Azken txosten horren arabera, hauek dira herriz herrikako datuak Oarsoaldean; parentesi artean apirileko lehen egunean jasotakoekin dagoen aldea.

Errenteria-Orereta: 59 (+2).

Pasaia: 31 (=).

Oiartzun: 11 (+1).

Lezo: 9 (=).

Osasun Sailaren txostena osorik.


'Fracking'-a arautzea Espainiari dagokiola ohartarazi du Jaurlaritzak

Herri ekinbide legegilea Eusko Legebiltzarrean aztertzearen aldekoa da gobernua, baina bide laburra ikusi dio.100.000 sinadura bildu dituzte

Eztabaida izango da Eusko Legebiltzarrean lurpetik gasa erauzteko fracking teknikari buruz. Herri ekinbide legegile bat aurkeztu zuten plataformek irailean, beharrezko sinadurak baino askoz ere gehiago lortuta: 30.000 behar zituzten, eta 100.000 baino gehiago bildu dituzte. Gaia aztertzearen alde agertu da Eusko Jaurlaritza, «eztabaida sozial zabala» sortu duelako fracking-ak. Nolanahi ere, oharra egin du: gasa erauzteko teknika hori arautzea Espainiari dagokiola, eta, horrenbestez, Eusko Legebiltzarrak fracking-a debekatuta ere praktikan bide motza izango lukeela arauak.

Bigarren saialdian lortuko du plataformak gaia parlamentura iristea. Orain hurrena, iaz aurkeztu zuten herri ekinbide legegile bat, baina tramiterako ere ez zuen onartu legebiltzarrak, aurka bozkatu baitzuten EAJk, PSE-EEk eta PPk. Orain, Jaurlaritzak aldeko iritzia emanda, uste izatekoa da EAJk baiezkoaren alde egingo duela parlamentuan, eta EH Bilduk ere baiezkoari eutsiko diola.

Lehen fasea gaindituko du proposamenak: aztertu egingo dute gaia parlamentuan. Horrekin bat dator Jaurlaritza, Josu Erkoreka bozeramaileak azaldu duenez: «Gizartean sortutako eztabaida ikusita, komenigarria da parlamentuak eztabaida zabala egitea». Nolanahi ere, ez du argitu Jaurlaritzak fracking-aren inguruan zehatz zein jarrera daukan.

Beste batzuk, bertan behera

Eskumenetan ikusten du auziaren muina Gasteizko gobernuak. Ohartarazi du Espainiarena dela eskumena alor horretan, eta, beraz, eskuak lotuta dagoela Eusko Legebiltzarra. Debekuak onartu dituzte, adibidez, Kantabrian eta Errioxan (Espainia), baina bertan behera utzi dute erabakia auzitegiek —Nafarroako arauaren aurka helegitea jarria dauka Madrilek—.

Plataformako kide Mikel Oterok aitortu du auzitegiekin arazoak izan daitezkeela. Hala ere, uste du gakoa Jaurlaritzaren «borondate politikoa» dela: «Zer nahi duen esan behar du EAJk». Haren esanetan, horren arabera hedatuko edo etengo da fracking-a.


Vox eskuin muturreko alderdia Irunen izango da larunbatean

Vox Espainiako eskuin muturreko alderdiak hauteskundeetako mitina egingo du larunbatean (hilak 27) Irunen, Pio XII plazan zehazki. Bertan izango da taldeko presidente Santiago Abascal eta Gipuzkoako hautagai Maria Perezek. 20:00etan hasiko dute.


Leioako EHE gezurretan?

Leioako PNVko euskara zinegotziari erantzunez idazten dut; izan ere, alderdi horren “Gure lurra” aldizkarian Leioako EHEko kideoi gezurretan ibiltzea leporatu baitzigun. Bada, argitu ditzagun gauzak. Lehenago esatea, pena dudala bere «egia», bere alderdiak dituen diru baliabideak medio, leioaztar guztien etxera helarazteko aukera dutelako eta guk, herri mugimenduok, aldiz, baliabide gutxiago izanik, gure «gezurrak» oso bide eskasen bitartez helarazi ahal dizkiogulako jendeari. Espero dugu gauzak argitzeko gutun hau ahalik eta leioaztar gehienengana heltzea.

Harira etorrita, 2004ko urriaren 28ko Leioako osoko bilkurara bertaratu ginen EHEko kide bi, bertan apartheid-aren aplikazioaren ondorioz gure ordezkari omen diren zinegotzien euskararen erabilera maila neurtzearren. Erabilitako metodoa oso erraza izan zen: alderdi bakoitzeko kideek egiten zituzten interbentzio guztiak zenbatu erdarazkoak eta euskarazkoak bereiziz, eta PNVri dagokionez emaitza hauxe izan zen, euren interbentzioen %1ean soilik erabili zuten euskara, hau da, PNVko arduradunek egindako 100 interbentzioko batean izan zuten euskara mingainean. PNVko euskara arduradunak dio osoko bilkura horretan hiru kidek hitz egin zutela eta beraietatik bik euskaraz hitz egin zutela, eta egia da, baina zenbatetan hitz egin zuten? Erdaraz hitz egin zuenak (alkatea) baino askoz ere gutxiagotan; eta are garrantzitsuagoa dena, zer gairi buruz? Euskarari buruzko polemika batean parte hartzeko soilik hartu baitzuten hitza, eta noski, euskarari buruz hitz egiteko erdaraz hitz egitea benetan larria litzateke! Eta horrek zer esan nahi du, euskarak soilik balio duela euskarari buruz hitz egiteko? Ez al du balio zergei buruz, garraioei buruz, gizarte ekintzari buruz... azalpenak eta iritziak emateko? Espero dut PNVko kideek horrela ez pentsatzea, EHEko kideok behinik behin argi dugu, beti, gaia edozein dela ere euskara da komunikatzeko geure hizkuntza, nahiz eta zoritxarrez horretarako oztopoak non eta noiznahi aurkitzen ditugun Nafarroan, Araban baina baita Leioan ere. Ea PNV eta gainerako alderdiak konturatzen diren herri mugimenduaren aldarrikapen legitimoei, eta herritarron eskubideei irtenbideak emateko daudela eta ez herri mugimenduaren aurka harriak botatzeko.

Bukatzeko, bere artikuluan PNVko zinegotziak egin zigun galderari erantzun nahi diogu, berak galdetzen zigun ea guk euskarari nola laguntzen diogun, erantzuna erraza da: oztopoen gainetik euskaraz hitz eginez, herrietan euskalduntze planak bultzatuz, euskararen aldeko ekimenak sustatuz... baina baita euskararen aurkako erasoak salatuz eta erantzukizuna duenari geure eskubideen berma exijituz ere.


Irudietan: Zarauzko Zuhaitz Eguna

Orokieta Herri Eskolako haurrek, herriko ikastetxe guztien izenean, zuhaitzak landatzen aritu dira gaur, Astin. Hain zuzen, zumarrak landatuko dituzte, Europa osoan zuhaitz horiek onddo batek eragindako gaitzak jota hiltzen ari direlako. Horrez gain, beste helburu bat ere izango du biharko ekitaldiak: tximeleta txiki bat babestea.


«Alderdi naziko kide izanda, edozein txiste zen zilegi»

Alemania nazian herriak bazuen kontzentrazio esparruen berri. Hori dio Herzogek, garaiko txisteak aztertu ostean. Hain justu, umorerik beltzena Auschwitzen bertan erabiltzen zela dio.

«Hitlerrek zoroetxe bat bisitatu du. Lerro bat osatuta, denek jaso dute besoa, agur nazia eginez. Denek, emakume batek salbu. 'Zuk zergatik ez duzu gainontzekoek bezala agurrik egiten? ', galdetu dio Hitlerrek. 'Ni ez naizelako zoroa, erizaina naiz'». Gisa horretako txisteak bildu ditu Rudolph Herzog (Munich, Alemania, 1973) zinemagile eta idazleak Heil Hitler, das Schwein ist tot! (Heil, Hitler, txerria hilda dago) dokumentalean eta izen bera daraman liburuan. Bilboko JA! umore jaialdian parte hartu du.

Umorearen sena al zuen Hitlerrek?

Jendaurreko hizlaria zen. Hark emandako hitzaldi asko eta asko azter daitezke, eta ikusi dut funtsean aurkariaren aurka jotzen zuela, haiek irrigarri uzteko. Ezin da umoreaz hitz egin. Etsaia ergel sentiarazi nahi zuen. Hitzaldi batean, esaterako, Chamberlain iraindu zuen, haren aterki famatua dela eta ez dela; Roosevelti elbarri deitu zion, modu iraingarrian hari ere.

Ohikoak al ziren garaiko txiste politikoak?

Bai. Garaiko jendeari galdetuz, txiste asko egiten zirela esango dizu. Ohikoago izan zen diktadura garaian demokrazian baino.

Gobernu naziak zigortzen al zituen erregimenaren aurkako txisteak?

Oso gutxi. Gauza batez konturatu ziren: kalean edo lagunei txisteak kontatuz, jendeak barrenak arintzen zituen. Frustrazioak alde batera uzten zituen. Amorrua txisteen bidez kanporatzen zutenak, gero ez ziren kalean gobernuaren aurka altxatzen. Polizia naziak zigor abisuak ematen zituen bakarrik, eta inoiz isun txikiak jarri. Baina gerraren azken zatian urduri jartzen hasi ziren. Exekuzio adibideak ere badaude, nahiz eta oinarrian arrazoiak bestelakoak ziren. Norbait harrapatu nahi bazuten, edozein aitzakia zen ona. Alderdi naziko kide izanda, edozein txiste zen zilegi.

Txiste horiei esker, hango bizimoduaren berri jaso al dugu?

Badakigu jendeak kontzentrazio esparruei buruzko txisteak kontatzen zituela kalean. Gerra bukatutakoan, «ez genekien ezer» esaten zuten denek, baina ikusten da bazutela han gertatzen zenaren berri. Balio dute garaiko jendearen buruetan sartzeko eta zer pentsatzen zuten jakiteko. Ikusten da, adibidez, lider batzuk atsegin zituztela. Goringek, esaterako, ospe ona zuen. Haren aurkako txisteak ez ziren batere kaltegarriak.

Werner Finck kabareteko artista ospetsu egin zen Berlinen. Gestapoko poliziak ere ikuskizunak ikusten joaten ziren sarri, han zer esaten zen ikuskatzera. «Arinegi hitz egiten al dut? Jarraitzeko kapaz zarete ala nahiago duzue neuk jarraitzea zuei?». Goebblesek kabareta itxi eta kontzentrazio esparrura eraman zutela kontatzen duzu liburuan.

Bai. Baina aktore ospetsu batek esku hartu zuen auzian, eta handik atera zuten Finck. Atera zuten bakarrenetarikoa izan zen. Abilezia handia zuen esanahi bikoitza zuten txisteak egiteko. Polizien abisuren bat jasoz gero, beti esaten zien: «Hori zuek interpretatu duzuena da».

Erregimenaren aurkako erresistentzia baketsutzat jo daitezke txiste horiek?

Ez. Masa fenomeno bat izan zen. Gerra etxera iritsi zitzaigunean, Armada Gorria Berlinen sartu eta etxez etxe hasi zen jendea fusilatzen, erresistentzia handia zegoelako antolatuta. Bada, etxeak defendatzen zituzten pertsonak ziren txiste horiek kontatzen zituztenak.

Charlie Chaplinen The Great Dictator filma propaganda erreminta indartsua izan zen. Umoreak ere boterea du.

Bai. Naziak ere saiatu ziren umorezko propaganda egiten, baina ez zuen arrakasta handirik izan. Egiten zuten komedia guztiz antisemita zen.

Liburuan diozunez, hain zuzen ere, juduak ziren umore beltza era gordinenean erabiltzen zutenak.

Auschwitzeko kontzentrazio esparrutik bizirik atera zen batek kontatu zidanez, umorerik beltzena Auschwitzen bertan entzuten zen. Gas ganberetara sartzera zihoazen juduen artean sarri entzuten omen zen: «Zure atzetik».


Larbururen hezur azpikoak azalera, Bilboko Loraldian

Maite Larburuk Hezurren azpian (Gaztelupeko Hotsak) bakarkako bere lehen diskoa aurkeztu zuen atzo, Loraldia jaialdiaren barruan, Bilbon. Badok.eus atariak eta BERRIAk babestu zuten emanaldia.

Azkuna zentroan izan zen kontzertua, eta ia osorik bete zen han atondutako aretoa. Diskoa abiatzen duen 2daia1 kantuarekin hasi zuen kontzertua musikariak, eta, lan berriko kantuekin batera, aurretik Neighbor bikotean ondutako doinuak ere berreskuratu zituen. Gitarra klasikoarekin, gitarra elektronikoarekin zein biolinarekin lagunduta aritu zen kantuan, eta harekin aritu ziren diskoan parte hartu duten musikariak ere: Carlos Taronche klarinete baxuan eta Aida Torres eta Beñat Iturrioz perkusioan; gaileta kaxa, anana-poto, koilara, ingude eta bestelako tresnekin.

Harkaitz Canok ere hartu du parte diskoan, eta musikariak gogora ekarri nahi izan zuen haren ekarpena kontzertuan—Canok idatziak dira Maletadun maitalea eta Katekorratzarena kanten hitzak, eta Larbururen eta bien artean sortutakoak, berriz, Berdin bihurtu ginen eta Ibaiaz-enak—. Asteon argitaratu du Badok.eus atariak musikariari egindako elkarrizketa.


Oz the Great and Powerful

Jatorrizko izenburua: Oz the Great and Powerful

Zuzendaria: Sam Raimi

Gidoilaria: Mitchell Kapner

Aktoreak: James Franco, Mila Kunis, Rachel Weisz, Michelle Williams...

Herrialdea: EE.BB.

Iraupena: 130 minutu

Ekoizpen-urtea: 2013


Azeri Dantzaren entseguak ostegunean hasiko dira

Azeri Dantzak hasiko ditu inauteriak ostegunean.

Gabonak amaitu berri dira, eta inauteriekin pentsatzen hasiak dira dagoeneko asko eta asko. Horietako bat Ereintza Dantza Taldea da. Urte asko dira inauteriei hasiera ematen dien Azeri Dantza antolatzen duela, eta aurten ere bera arduratuko da mozorroen festa abiatzeaz. Horri begira, entseguak antolatu dituzte Ostegun Gizenarekin batera emanaldi ikusgarri, alai eta koloretsua egiteko Herriko plazan. Herritarren parte hartzea sustatu nahian dabiltza azken urteetan, “festa ederragoa egiteko oraindik”, eta lehen hitzordua hilaren 11n (osteguna) egin dute 20:00 Merkatuzarren. Entseguak, hilaren 18an, 25ean eta otsailaren 1ean errepikatuko dituzte ordu eta leku berean.

Aurten otsailaren 8tik 13ra egingo dituzte inauteriak, eta Azeri Dantza, zehazki otsailaren 8an izango da.

Ereintzak herritar guztiak gonbidatu ditu parte hartzera, “Azeri Dantza eta inauteriak aberastera”. Azken batean dantza baino jolasa omen da Azeri Dantza, edonork egiteko modukoa dantza taldearen esanetan. Animatzen direnek, mezua bidali behar dute Udaleko Kultura saileko posta elektronikora, edota Ereintza taldearen helbidera.


Iparra-Hegoa eguna ospatuko dute otsailaren 15ean Larresoron

Segurako Iparra-Hegoa astea martxoaren 23tik 29ra egingo bada ere, giroa berotzeko eta harremanak sendotzeko, Iparra-Hegoa eguna ospatuko dute otsailaren 15ean, Larresoron (Lapurdi). Egun osoko egitaraua antolatu dute.

11:00: Pilota plazan, Larresoroko haurren ikusgarria, haur jokoak, Uztaritzeko joaldunak.

12:00: Zintzur bustitzea, pintxoak eta Segurako trikitilariak.

13:30: Euskal Errepublikaren aldeko kalejira, Pilota plazatik.

14:30: Bazkari alaitua, Aldaburuan.

17:00: Pilota bertso desafioa Trinketean. Etxepareko pilotariak eta bertsolariak, Aitor Tatiegi, Haizea Arana, Aimar Sorazu eta Maddi Aiestaranen aurka.

20:00: Kalejira Trinketetik.

21:00: Kontzertuak Aldaburuan: Aizkolariak, Xabaltx, Qqbird eta Andoni Ollokiegi.


Patxi Lopez: «Mugimendurik baldin badago, bake prozesua egongo da»

PSE-EE-REN KONGRESUA. Idazkari nagusi hautatu dute, alderdiaren historiako babes handienarekin, botoen %96rekin ALDERDIEN MAHAIA. «Arazo politikoak konpontzeko, guztiekin esertzeko prest» agertu da PSE-EEko buruzagia PRINTZIPIOAK. Elkarrizketan hasteko «indarkeria baztertzea eta joko arauak errespetatzea» eskatu du


Hurrengo saioa, egun bat beranduago

Agendaren arabera, hilaren 10ean egingo da hurrengo literatur solasaldia, Almudena Granderen El corazón helado liburuari buruz. Baina atzeratu egin dute: hilaren 11n izango da, 19:30etan liburutegian.


Beste begirada bat Japoiniari, astearteko 'Mezularia'n

Ekomezularia eta aktualitate tertulia ere izango dituzte.

Euren produktuak Japonian saltzen dituzten euskal enpresak gonbidatu dituzte astearteko "Mezulari"ra herrialde honen inguruko beste ikuspuntu bat eman dezaten. Murakami idazle japoniarrari ere egingo diote tartea, bere hainbat jarraitzailerekin.

Ekomezularia-ren tartean Thermogenik ezagutuko dute, egurra lantzeko modu berri eta ekologikoa.

Arratsaldeko seietatik aurrera Fabian Laespada, Mikel Iriziar eta Mikel Aramendirekin aktualitate tertulia zabalduko dute.


Bidaia intimoak

Jatorrizko izenburua: Bidaia intimoak

Zuzendaria: Jon Maia eta Eriz Zapirain

Gidoilaria: Jon MaiaRami, Mixele, Tereixa eta Jose Mari

Herrialdea: Euskal Herria

Iraupena: 70 minutu

Ekoizpen-urtea: 2009


"Espainiakoaren kopia hutsa da daukagun legea"

Etzi hasiko da bozetako kanpaina EHUn. Balluerka errektoregai duen hautagaitza bakarrik aurkeztu da. Perez Iglesiasen eta Goirizelaiaren errektoretzetan egona da, baina esan du ez dela "kontinuista" izango. Ikasleen laneratzearekin dauka kezka.

Azaroaren 24an dituzte errektorea aukeratzeko hauteskundeak EHU Euskal Herriko Unibertsitatean. Hautagaitza bakarra izango da: Nekane Balluerkarena (Ordizia, Gipuzkoa, 1966); Graduondoko Ikasketen eta Nazioarteko Harremanen errektoreordea izan da azken lau urteetan, Iñaki Goirizelaiarekin. Psikologia katedraduna da. Balluerkak astelehenean bere webgunean eskegiko du bozetarako programa Hautagai bakarra. Zergatik uste duzu ez dela besterik aurkeztu? Hori galdetu beharko genioke kinka horretan egon eta aurkeztu ez denari. Nik nahiko nuke gutxienez beste pertsona bat aurkeztea, batez ere proiektuak kontrastatzeko eta eztabaidatzeko. Unibertsitate komunitatean aktibazioa lortzeko. Osasuntsua litzateke hautagaitza bat baino gehiago egotea. Baina ez dago nire esku. Nik erantzukizunez eman dut pausoa, eta bakarrik eman dut. Konbergentzia bat lortu duzu, sektore ezberdinak erakartzea? Baietz uste dut. Saiatu naiz diziplina oso desberdinetako pertsonak barneratzen taldean, eta ibilbide akademiko oso desberdinetakoak. Akademikoki pertsona batek begiratzen badu gure hautagaitza, leku batean edo bestean oso islatua ikus dezake bere burua. Ivan Igartuaren fitxaketa horrela ulertu behar da? 2008an Marisol Estebanen zerrendan joan zen, Iñaki Goirizelaiaren kontra. Igartuak ibilbide akademiko oso potentea dauka. Letren fakultatekoa da; fakultate handia da. Ardurak izan ditu Jaurlaritzan. Oso ondo egin dezake lana. Ez dut aukeratu Goirizelaiaren aurkako taldeko kide izan zelako, baizik fakultate horretako dekanorde izan zela- ko, Arabako pertsona bat behar nuelako, eta gustatzen zaidalako. Erraza izan da hautagaitza osatzea? Kalabaza asko jaso dituzu? Kalabaza batzuk bai, batez ere adineko pertsonak bertaratzen saiatu naizelako. Nahi nuen belaunaldi desberdinetako pertsonak izatea, baina jubilaziotik hurbil daudenek esan didate ez dituztela konplikatu nahi azken urteak. Agian, falta zait adineko norbait. Goirizelaiarekin eta Perez Iglesiasekin egon zara errektoretzan. Jarraipena izango da hau? Perez Iglesiasekin hiru urte eskas egon nintzen, eta Goirizelaiarekin ere berandu sartu nintzen. Ez naiz hamabi urte egon. Jarraipena da bat, eta kontinuismoa beste bat. Talde honetan egon naiz, proiektuak partekatzen ditut; jarraituko dugu ondo egin denarekin. Baina gauza batzuk badira zintzilik, eta hobetu ditzakegunak, eta berriak egin. Lau urte hor zaudenean, ikusten duzu zer egin daitekeen berri. EHUn zertan nabarituko dute, beraz, errektore berria dagoela? Alderdi askotan. Ikasleei begira, enplegagarritasuna bultzatu nahi dugu: praktikak, zeharkako gaitasunak, txandakako heziketa, nazioartekotzea eta euskara bultzatu, campusei bizitza eman... Irakasleei dagokienez, babestu nahi dugu beren karrera profesionala. Eta administrazio eta zerbitzuetako langileen ibilbidea handitu nahi dugu, eta lan egoera hobetu. Egunerokoa non egingo duzu? Txandaka, orain bezala: batzuk Leioan, besteak Gipuzkoan, eta Arabara joateko asmoa ere badut. Berria izango da, baina egingo dut. AEBetan egona zara irakasle eta ikertzaile. Goirizelaiak hango eredu bat ekarri nahi zuen, donazioena. Horren aldekoa zara? Oso aldekoa. Pertsona bat gustura badago jasotako formakuntzarekin —gizarteak emandako formakuntza, denok ordaintzen baitugu unibertsitate publikoa—, aukera izatea unibertsitateari donazio bat egiteko. Orain ez da posible. Helburu horrekin jarraituko dut. Ikasleen laneratzea asko aipatu duzu asteotan. Lotura ahulegia du unibertsitateak enpresekin? Ez. Eta ez dezagun soilik enpresei buruz hitz egin; erakunde sozialei buruz ere bai. EHUk ez dauzka enpresarekin lotzen diren gradu zehatz batzuk soilik; ni neu psikologoa naiz. Txandakako heziketa, adibidez, hezkuntzan ikusten dut: eskoletan egon behar dira ikasleak. Ikasleek eremu profesionalarekin harremana handitzea nahi dut. Ez soilik enpresetan. Zeharkako gaitasunetan trebatu nahi ditut: nola egin lan elkarrizketak, gaitasun linguistikoa hobetu, komunikazio idatzia eta ahozkoa... Sektore batzuetan, ordea, errezeloz begiratzen diote unibertsitatearen eta enpresen arteko harremanari. Bolognako prozesuan ere hori zen beldur nagusia. Bolognako prozesuan ikasle sektore batek kritikatu zuen hori. Denborak agerian jarri du Bolognak ez duela hori ekarri. Unibertsitateak autonomia du, eta enpresekin lan egitea ez da txarra sektore batzuetan. Ez enpresekin soilik: erakunde sozialekin ere bai. Ez ditugu soilik begiratu behar enpresak eta ikasleak; ikerketa talde asko daude enpresekin lan egiten dutenak. Oso aberasgarria da. Graduondoak gero eta pisu gehiago hartzen ari dira EHUn? Gradua eta graduondoa oso desberdinak dira. Graduetan ez dago desberdintasun asko unibertsitateen artean; graduondoak markatzen du diferentzia. Bi motatako masterrak daude: profesional egitekoak eta ikerketari begirakoak. Gazteentzat oso garrantzitsua da ikerkuntzan formatzea, eta doktoregoan: doktoreak ez dira bakarrik akademian lan egingo dutenak, baizik eta berrikuntza egingo dutenak sektore desberdinetan. Eta ez enpresetan bakarrik. Laneratzeari begira, motz geratzen ari dira graduak? Graduondoa gehiagotan eskatzen dute? Oraindik, 4+1 eredu honetan, graduak gaitzen du lanbiderako. 3+2 eredura igaroko bagina, ikusi beharko genuke merkatuak nola hartzen dituen hiru urteko graduatuak masterrik gabe. Sistema hori ezarriz gero, defendatuko nuke graduen eta graduondoen prezioa bera izatea. Graduondoen prezioak publikoak izan behar dira; unibertsitate publikoa gara. Orain badauzkagu master asko profesional izatekoak, eta, kasu horietan, masterraren prezioa eta graduena oso antzekoak dira. Besteetan ere hala beharko luke? Bai. Prezio publikoa izan beharko litzateke, edo orain dauzkagun prezioak mantendu beharko lirateke behintzat. Urtebeteko masterra bada, tira; baina bi urteko masterra bada eta graduak hiru urtera pasatzen badira, borrokatuko nintzateke lehen urteak behintzat graduaren prezio bera izan dezan. 4+1 edo 3+2, zein duzu nahiago? Ezin da orokortu. Adar bakoitzak izan beharko luke hitz egiteko aukera. Gure unibertsitatean, zenbait eremutan nahiago dute 3+2, baina, beste eremu batzuetan, 4+1. Sistema ezberdinak egon daitezke. EHUren irudi ona du gizarteak? Hobetu dela uste dut. Lan asko egin nahi dugu horretan. Batzuetan iruditzen zait —autokritika gisa diot— gizarteari ez dizkiogula komunikatzen egiten ditugun gauza asko. Batzuek ez dakite ikerketa egiten dugula ere. «Ekainetik aurrera oporretan!», entzun dut maiz. Abuztua, eta zorte onarekin. Gizartean hobeto komunikatu behar dugu egiten duguna. Lehen emakume errektorea izango zara. Andreek zailtasunak dituzue gizonen baldintza berberetan karrera akademikoa egiteko? Zuk zeuk nozitu duzu hori? Gustatuko litzaidake hemendik urte batzuetara nire alabetako batek goi postu bat lortuko balu galdera horri erantzun beharrik ez izatea. Hori esanda, hara: EHUn emakume gehixeago ditugu doktore tesiak defenditzen, baina, gero, ikertzaile nagusiak askoz gutxiago dira, eta katedradunak ere askoz gutxiago gara. Ez da EHUren gaia; gizartearen gaia da. Nik zorte handia izan dut senarrak kontziliazioan sinesten duelako; ingeniaria da, bere erantzukizunak ditu, baina kontziliatu dugu beti. Horrek asko lagundu dit. Gizonok inplikatu behar zarete: zuek inplikatzen zareten neurrian, gauzak errazagoak izango dira denontzat. Kontratazioak egiteko zailtasunak izan dituzue urteotan. Gazteei bide akademikoa itxi zaie? EHUrentzat zama da? Wert ministroak errege dekretu batzuk atera zituen, min handia egin digutenak. %10eko erreposizio tasa jarri zuen: jubilatzen zitzaizkigun hamar, eta gazte bat kontratatzen genuen. Eta gazte asko dauzkagu formatuta. Gero %50era igo zen, eta, orain, %100era. Postuak ateratzen genituen, eta helegitea jartzen ziguten. Izugarrizko arazoak izan ditugu. Itxaropena daukat hori berreskuratzen joango garela. EHUn badaude kontratu prekarioak, edo langile prekarioak? Prekaritate hitza erabiltzea ez zait gustatzen, baina badaude hobetu daitezkeen kontratuak; badaude kontratu partzialak eta. Gustatuko litzaidake EHUko langile guztiek kontratu duinak izatea. Kontratu partzial batek astean hiru eskola ordu ematea eskatzen du; batzuetan ordezkapena egiteko da. Baina gustatuko litzaidake lantalde egonkorra izatea eta karrera akademiko ona egin ahal izatea. UEUko kide zara. EHUk lankidetza gehiago behar du harekin? UEUko kide naiz oso gaztetatik, eta oso inplikatua egon naiz. Programan daramagu UEU gure zentro atxiki bat izatea. Gustatuko litzaidake UEUk ere ematea gure titulazio bat, Bigarren Hezkuntzako masterra; plaza batzuk. Bost graduondo ematen ditugu UEUrekin. UEUk mahai gainean jarri du on line unibertsitatearen proiektua. Lehia gisa hartu du EHUk? UEUk zentro atxikia izan nahi badu, lankidetza izango da, ez lehia. Gainera, Bigarren Hezkuntzako masterra jarrita, eskaera handia izango du, gure masterrean ezin baitugu jende asko hartu. On line eta euskaraz, ez dut lehia ikusten. Lankidetzarako aukera handia da. Euskarak pauso handiak eman ditu, baina badira zailtasun batzuk oraindik ere. Medikuntzako ikasleak kexu azaldu dira, adibidez. Zer mezu emango zenieke? Mezu baikorra. Ahal den kasu guztietan, nahitaezko ikasgaietan behintzat, euskarazko eskaintza areagotuko dugu. Medikuntzan ezin dira gauzak egun batetik bestera aldatu. Benetako arazoak dauzkagu ospitaleetan; batzuetan, adibidez, zirujau batek ez daki euskaraz, eta hark irakatsi behar du. Hor postu elebidunak ateratzen ditugu, eta horretan jarraituko dugu ahal den guztietan. Hemendik aurrera, postu guztiek izan behar dute euskara eskakizuna? Posible da euskaraz ez dakitenak sartzea EHUra? Kontratazioetan, elebidunak edo hiru eledunak izan behar dute hemendik aurrera. Oso egoera berezia izan beharko luke: hutsik geratzea deialdia, ez egotea inolako aukerarik... Oso zail ikusten dut. Lege esparruarekin eroso zaude, edo aldaketak behar dira? Lege esparru berri bat behar da. Ez soilik donazioei bide emateko, baizik baita ere malgutasun handiagoa izateko, adibidez kontratazioan. Daukagun legea Espainiako legearen kopia hutsa da, eta gustatuko litzaidake aldatzea. Alderdi guztiek eraman dute programan. Uste dut borondatea egongo dela. Euroeskualdeko campusa sortu zenuten Bordeleko Unibertsitatearekin. Euroeskualde horretan Nafarroa sartu da orain. Zertan dago harremana NUPekin? Oso ondo. Harremanak sendotu nahi ditugu; lerro estrategiko bat da. Bordeleko Unibertsitatearekin egin ditugu campusaren lehen urratsak: ikerkuntza taldeak, titulazio bikoitzak... Euroeskualdea garatu behar da, eta ez soilik alderdi akademikoari dagokionez. Aukerarik badago NUP euroeskualdeko campusean sartzeko? Oraindik ez da planteatu. Baina egin ditzakegu proiektu amankomunak NUPekin eta Bordelerekin. Ez dakit NUP campusean sartu beharko litzatekeen, baina proiektu batzuk taxutzen ari dira.


Euskarazko Irakurleen Kluba

Alaine Agirre idazle bermeotarraren "X hil da" izango da euskarazko irakurleen klubeko kideek otsailaren 6an egingo duten lehendabiziko saioan landuko duten liburua.

Udaleko Hizkuntza Politikaren Batzordearen ekimenez herrian sortu den Euskarazko Irakurleen Kluba otsailaren 6an elkartuko da lehendabiziko aldiz, Alaine Agirre idazlearen "X hil da" liburuaren gainean jarduteko.

Klubak 6 lagunekin hasi du bere bidea eta bi hilabetean behin elkartuko da, astelehenetan, arratsaldeko 7etan, aldiko liburu ezberdin bat lantzeko. Tarteka, gainera, aukeratutako liburuaren idazlea ere gonbidatuko dute saioetara.

Apurka-apurka kluba handitzea da antolatzaileen asmoa eta jakinarazi dute oraindik ere badagoela taldera biltzeko aukera, Udaleko Hizkuntza Politikaren Departamentuarekin harremanetan jarriz (euskara@soraluze.eus).

Jakina den moduan, Jasone Osoro idazle elgoibartarra izango da klubaren saioak dinamizatuko eta irakurri beharreko liburuak proposatuko dituena.

Hauek dira klubeko kideek udara bitartean egingo dituzten saioen egunak:

- Otsailak 6.

- Apirilak 3.

- Ekainak 5.


Turismo Bulegoaren kanpainako zozketa irabazi du Vidal Herrerosek

Gernika-Lumoko Turismo Bulegoak abiarazitako Gaur turista zeu zara kanpainaren harira egindako zozketak badu sariduna: hain zuzen, Vidal Herreros gernikarra suertatu da irabazle. Horregatik,

Boliña hotelean asteburu bat (gaua eta gosaria) igarotzeko aukera izango du Herrerosek, doan. Beste hainbategaz batera, Herrerosek herriko ostatuetatik bisita gidatua egin zuen.


Dena prest aurtengo Adour-Bidasoa margo lehiaketarako

Hiriko margolariak adi egon daitezela, Irungo Udaleko Kultura sailak dena prest baitu aurtengo Adour-Bidasoa margo lehiaketarako. Bihartik aurrera aurkeztu ditzakete lanak 18 urtetik gorako irundarrek, irailaren 1era bitarte.

Askotariko lanak aurkeztu ahalko dira aurtengo edizio honetan ere: fotomuntaketa, bideo instalazioa, pintura digitala… Partaide bakoitzak obra bat aurkeztu beharko du, originala, aurreko beste lehiaketetan saritu gabekoa. Obrak, egilearen izenperik gabe eta atzean izenburua duela aurkeztu beharko direla zehaztu du Kultura sailak, kartazal batean. Honen barnealdean egilearen izen-abizenak, NAN, helbidea eta telefonoa zehaztea beharrezkoa izango da.

Markorik gabe entregatu beharko dira obrak, eta gutxienez 80 zentimetro eta gehienez 150 zentimetroko tamainakoa beharko du izan. Amaia Kultur Zentroan beran aurkeztu daitezke lanak, honako ordutegian: bihartik hilaren 29ra eta irailaren 1ean, 11:00etatik 14:00etara eta 17:00etatik 21:00etara, eta abuztuaren 30ean, 10:00etatik 14:00etara. Abuztuaren 31ean berriz, itxita egongo da.

Sari banaketa irailaren 18an (ostirala da) egingo dute, erakusketaren inaugurazio egunean. Irabazleak 2.500 euro jasoko ditu, eta Irungo Udalaren Margoen Ondarean jarriko dute bere artelana. Epaimahaiaren Sari Berezia irabazten duenak aldiz, 500 euro jasoko ditu, Gazte Artistaren Saria jasotzen duenak bezalaxe.


G7 EZ, ez hemen, ez inon!

G7ren aurka mobilizatzera goaz sinbolizatzen duen mundua errotik aldatu behar delako lehenbailehen. Eta hori guk Donostiatik egin nahi dugu. Bestelako mundu horri Donostiatik egin nahi diogu gure ekarpena, beraiek inposatzen diguten hiri ereduari aurre eginez. Turismo aberatsari, Inditexi, kontsumo basatiari, metroari, abiadura handiko trenari, kulturaren komertzializazioari eta erdarei eskainitako beraien San Sebastiani, guk Donostiarekin aurre egin nahi diogu, herritarren, komertzio txikien, bertako merkataritzaren, feminismoaren, ekologiaren, migrazioaren, euskararen eta euskal kulturaren Donostiarekin. Zure laguntzarekin lortuko dugu.

Horretarako, aurkeztu berri dugun Donostiako G7 EZ Plataformak bost gai aukeratu ditu datorren abuztuko 24, 25 eta 26an Miarritzen izango den G7ren gailurraren aurretik Donostian lantzeko. Bost gai horiek hautatu ditugu Donostian eragin zuzena dutelako: prekarietatearen aurkako langile borroka, feminismoa, errefuxiatuak, aldaketa klimatikoa eta eskubide zibil eta politikoak. Datozen hilabeteotan, beraz, bost gai hauen inguruan hitzaldiak, mahai inguruak eta mobilizazioak antolatuko ditugu, eta bertan parte har dezazuen eskatzen dizuegu. Lan horren bitartez, datorren abuztuan Miarritzera joateko giroa piztu nahi dugu Donostian. G7aren presentzia salatzearekin batera, Donostiako eraldaketa sozialaren aldarria hauspotu nahi du Donostiako Plataformak bere dinamikaren bidez gure hirian.

Euskal Herrian bezala, Donostian ere kolore eta tendentzia desberdinetako kolektibo, alderdi, sindikatuak elkarrekin lanean hasiak gara G7 EZ deituriko plataforman, kapitalismo heteropatriarkarraren aurrean hainbat alternatiba eta praktika daudela adierazteko. Abuztuan xede nagusia, dudarik gabe, Miarritzeko gailurra oztopatzea izango da, Trump eta bere tropa ez baita ongi etorria Euskal Herrian. Baina bitartean, Donostian gure alternatibak ezagutarazteko lan egingo dugu. Adi, beraz, antolatuko ditugun ekimen eta mobilizazioei.

G7 eta bere munduaren aurkako mobilizaziorako deialdia

Datorren abuztuaren 24, 25 eta 26an Miarritzen biltzen den G7ak mendebaldeko 7 potentzia ekonomikoak elkartzen ditu (AEB, Japonia, Alemania, Frantzia, Erresuma Batua, Italia, Kanada). Kapitalismo heteropatriarkalaren motorra da Euskal Herrian bilduko dena, guk bilera hori Euskal Herrian egiterik nahi dugun ala ez ere ez digute galdetu. Munduko mandatarien inposizio politiko berri baten aurrean gaude.

Beraiek dira egun bizi dugun jendarte ereduaren arduradun nagusiak. Beraien eskutik etorri da handientzako merkataritza askea, langileentzako lan munduaren desarautzea, herritarrentzako aurrekontu publikoen austeritatea, aldaketa klimatikoaren okertzea… Eta beraien eredu hori inposatzeko inperialismo ekonomiko zein militarraz baliatu dira lotsa eta mugarik gabe. Bi hitzetan esanda, G7ko estatuak dira inoiz izan dugun mundurik injustuenaren arduradun eta sortzaileak.

Miarritzeko Gailurraren aurrean gure erronka nagusia, mundu osoari Euskal Herrian bestelako mundu baten alde borrokan dagoen herria dagoela erakustea izango da. Miarritze emantzipazioaren, antikapitalismoaren, bestelako eredu baten bihotza bihurtu behar dugu hiru egunez mundu osoaren aurrean. Eta, nola ez, beraien egonaldi garestia ozpindu behar diegu (500 milioi euro).

Nola onartu klima nahasmendua, ingurumenaren pozoitzea, bioaniztasunaren murrizketa gaitza, herri eta klase sozialen arteko desberdintasuna areagotzea, gerla inperialisten ugaritzea, milioika pertsonen pobretzea, behartutako migrazioaren aurrean estatu aberatsetako mugen itxiera, autoritarismoa zabaltzea, erlijio fundamentalismoaren indartzea, ideia arrazisten hedapena, Indarkeria matxistaren azkartzea, transnazionalen nagusitzea, herrien eta lurraldeen desjabetzea, errepresioa handitzea, eskubide zibil eta politikoen murrizketa, demokraziaren galera… Dena txarra da guretzat G7aren munduan, G7a ez delako gure mundua.

Miarritzera 15.000 polizia eta militar ekartzea erabaki dute. Dagoeneko Miarritzeko zonifikazioa martxan jarri dute: zonalde gorria, zonalde urdina… Eskubide zibil eta politikoak zapalduko dituzte, askatasun politikoak murriztuko dituzte. Egiazko setio egoera eta okupazioa itogarria inposatuko dituzte. Hori da datorkiguna. Presta dezagun matxinada!

Donostiako G7 EZ Plataforma

Manoli Etxeberria eta Joseba Alvarez


Sutan taldekidearekin

Gogorra, mugitua eta arraroa izan da etapa. Argi zegoen iheslariek aukera ona zeukatela helmugara iristeko, eta hala gertatu da. Horregatik kostatu da hainbeste gorpuztea. Hasieran taldekideak lanean jarri ditu Puritok, kontrol lanean, baina argi jokatzen saiatu da gero. Casarri edo Santaromitari maglia arrosa oparitu nahi zien. Baina, gauza bategatik edo besteagatik, italiarrek ez diote utzi. Lanean hasi dira bi taldeak, Puritok lider jarrai zezan eta hurrengo etapetan taldekideek nekea pila dezaten. Ez da lehen aldia, baina eurak ere dezente nekatu dira hori lortzeko.

Nik, berriz, sutan bukatu dut etapa. Gurpil izpi bat hautsi zait azken mendatera igotzen hasi aurretik, baina ezin izan diot abisatu autoari, irratia eurei eman diedalako lehentxeago, funtzionatzen ez zuela eta. Hilabete asko daramat arazo mekanikorik gabe, eta unerik okerrenean, orduantxe hautsi zait! Renshaw zetorren atzetik, minutu batera, eta hark eman dit gurpila. Bete-betean egin behar izan ditut gero igoera eta jaitsiera, eta amaieran egin dut bat tropelarekin. Taldekide batek, aurretik, ez dit eman gurpila, bere hitzetan ez diodalako eskatu. Horregatik eman behar izan dit gero Renshawk.

Slagterrek eta biok daukagu sailkapen nagusia buruan, eta ez dut uste gurpila eskatuz ibili beharra daukagunik. Esperientzia pixka bat daukanak eta profesionala denak ezer esan gabe ulertzen du hori. Baina 23. itzuli handia dudala uste dut, eta egunero harritzen naiz zerbaitekin. Sutan jarri naiz, eta horrela jarraitzen dut. Tamalez.


Horiz jantzi dute Donostia

Milaka lagunek egin dute bat Gure Esku Dago-k antolatutako manifestazioarekin. Angel Oiarbidek ohartarazi du Madrilen egiten ari diren epaiketan auzitan jartzen ari direna erabakitzeko eskubidea dela. Bideoa albiste barruan.

Aterki eta zapi horiz bete dituzte Donostiako kaleak, Gure Esku Dago-ren deialdiari erantzunez. KOnponbidea, Democracia, Llibertat lelopean erabakitzeko eskubidea aldarrikatu eta Madrilen Kataluniako buruzagi subiranisten aurka egiten ari diren epaiketa salatu dute.

Milaka izan dira eguerdiko 12:00etan jarritako hitzorduari erantzun diotenak, eta aurrez antolatzaileek banatutako aterki horiak eskuetan, demokraziaren aldeko martxa parte hartu dutenak.

Manifestazio hasi baino minutu batzuk lehenago Angel Oiarbidek Gure Esku Dago-ko bozeramaileak hartu du hitza eta ohartarazi du Madrilen egiten ari direna ez dela soilik hamabi buruzagi subiranisten aurkako epaiketa edota Katluniako erreferendumean parte hartu zuten herritarren kontrakoa, erabakitzeko eskubidearen aurkakoa, baizik. "Ez dugu ahaztu behar bozkatzea ez dela delitu, eta demokrazian ezin dela demokrazia epaitu".

Epaiketa hasi baino lehenagotik ere elkartasun mezuak ugari izan dira Euskal Herritik. Joan den astelehenean, esaterako, alor ugaritako 68 herritarrek konponbide politikoaren aldeko manifestu bat sinatu zuten Gure Esku Dago-ren ekimenez. Sinatzaileen artean daude Onintza Enbeita bertsolaria, Daniel Innerarity filosofoa, Jule Goikoetxea EHUko irakaslea eta Pili Kaltzada, Elixabete Garmendia, Mariano Ferrer, Martxelo Otamendi eta Julen Telleria kazetariak.


Espainiako zorraren interesak errekorra hautsi du

Arrisku hobariak igo dira, eta, Italiarekin batera, Espainia da utzitako dirua ez itzultzeko arrisku handiena duen herrialdea. Europako Batasunak ziurtatu du erreskaterik ez duela beharko.

Espainiako arrisku hobariak igo egin dira gaur ere, eta haren zorraren interesak errekorra hautsi du. 407 puntura heldu dira une batean, baina gero apur bat baretu dira. Dena den, arrisku hobaria oinarrizko 300 puntuetatik gora egotea arazoen seinaletzat hartzen dute merkatuek.

Italiarekin batera, Espainia da utzitako dirua ez itzultzeko arrisku handiena duen herrialdea: hamar urterako bonuen interesak %6,4a gainditu zuen Espainiaren kasuan, eta %6,25era iritsi zen Italiarentzat. Atzo beheranzko norabidea hartu zuten, eta ez du aldatzeko itxurarik.

Horrek %6,47raino igoarazi du zorraren interesa; Europako Batasunak, berriz, %7an du gehieneko muga. Interesak kopuru hori gaindituz gero, herrialde bati oso zaila egingo zaio bere burua merkatuetan finantzatzea ekonomia amildegira eraman gabe. Orain arte hiru herrialdek zeharkatu dute muga: Greziak, Irlandak eta Portugalek. Hirurek onartu behar izan dute EB Europako Batasunaren eta NDF Nazioarteko Diru Funtsaren laguntza porrot ekonomikoa saihesteko. Hala ere, EBk lasaitasun mezu bat igorri du, eta ziurtatu du Espainiak eta Italiak erreskaterik ez dutela beharko.

AEBetan gehienezko zorpetzearen muga igo izanak ez du giroa baretu, eta zor publikoaren prezioak igotzen jarraitzen du.


Ukrainako gatazkan izandako hildakoen kopuruak gora egin du

Azken 24 orduetan gutxienez 8 zibil eta 12 soldadu ukrainar hil dira. Bitartean, ahalegin diplomatikoak areagotzen ari dira zonaldea baretzeko akordioa lotu ahal izateko.

Gutxienez zortzi zibil hil eta beste 14 zauritu dira Donetskeko eta Gorlovkako eskualdeetan, Ukrainan, matxinoen aurka izandako bonbardaketetan, talde separatistek jakitera eman dutenez.

Gainera, 12 soldadu ukrainar hil dira azken 24 orduetan milizia errusiazaleen contra izandako borroketan, Ukrainako agintari militarrek zabaldu duenez. Bitartean, ahalegin diplomatikoak areagotzen ari dira zonaldea baretuko lukeen akordioa lotu ahal izateko.

Azkenik, beste 24 soldadu zauritu dira indar separatistek Gobernuaren aldeko tokiak erasotu ostean, bai Donetsken bai Lugansken ere.

1.500 soldadu ukrainar hilda

Ukrainako presidente Petró Poroshenkok Segurtasun-Konferentzian esan duenez, Ukrainako Armadako 1.500 soldadu inguru hil dira joan den apiriletik hona.

Kievek jakitera eman duenez, milizia matxinoen aurkako liskarretan 70 errebelde hil dira, eta 14 tanke suntsitu dituzte.

Bestalde, Debáltsevoko zonaldea husten jarraitzen dute, bertatik zibilak ateratzeko, joan den astetik egunero bonbardaketak izaten ari direlako.

Segurtasun Nazionalerako eta Defentsarako Batzordeak azaldu duenez, 359 zibil eraman dituzte azken 24 orduetan Debáltsevo, Avdeyévka (Donetsk) eta Chernujino zonaldetik hurbil dauden lekuetatik.

Zonalde separatistara zibilak eramateko erabakia oztopatu izana leporatu diote Kievi errebeldeek. Europako Segurtasunerako eta Lankidetzarako Elkarteak (OSCE) azpimarratu duenez, Donetskera zihoan autobusa 40 bat lagunek baino ez hartu dute.


Kalparsorok iragarri du hainbat lagun inputatzeko eskatuko duela, Ertzaintzari "mehatxu" egiteagatik

EAEko fiskal nagusiak azaldu du ertzainen sindikatuek bi lagun salatu dituztela jada, Gernikan Jone Amezaga atxilotu ondoren sare sozialetan zabaldutako mezuengatik.

"Judizializatu egingo dira nire diligentziak eta Ertzaintzak dagokien auzitegietan aurkez ditzakeenak, eta norbait inputatuko da". Hala adierazi du EAEko fiskal nagusi Juan Kalparsorok. Azaldu duenez, Ertzaintzak Jone Amezaga indarrez atxilotu eta kartzelatu ondoren hainbat erabiltzailek sare sozialetan zabaldutako mezuak dira auzitara jotzearen arrazoia.

Fiskal nagusiak jakinarazi du bi lagun salatu dituztela jada ertzainen sindikatuek, eta ikerketa txostenak egiten ari direla.


Argentinatik Amasa-Villabonara

Argentinarra da Helga Massetani, Buenos Aires hiriburuan jaioa. Duela hiru urte etorri zen Amasa-Villabonara bizitzera. Margolaria izateaz gain, margotzen ere irakasten du.

Txiki-txikitan murgildu zen Helga arte plastikoen munduan, “lau urterekin amak arte plastikoen tailerretara eraman ninduen, denetarik lantzen genuen han: zeramika, pintura, marrazkia… Eskolako ikasketak amaitu eta gero, argi neukan zer egin nahi nuen eta Arte Ederretan lizentziatu nintzen”. Hirugarren mailan pinturako espezialitatea aukeratu zuen eta umetatik lantzen ari den bide horri eutsi dio geroztik, “17 urte nituela, Buenos Airesen bertan egin nuen nire lanen lehen erakusketa”. Karrerako urteetan ideologia estetiko antzekoa zuten hainbat lagunek Buenos Airesko erdialdean tailerra ireki zuten, “gure lanak egiteaz gain, pinturako eskolak ere ematen genituen bertan. Ez ziren ohiko ikastaroak, nahi zuenak margotzen ikastera etortzeko denbora espazioa zen. Bi urtez aritu ginen han”. Geroztik ikastaro mota ezberdinak eman zituen, “beti-betiko ikastaroetatik kanpo, bestelako eskaintza zabalagoa prestatu nuen; argazkilaritzarekin, diseinuarekin edo konposizio sistemarekin lotuta”. Buenos Airesko tailer sozialetan ere lan egindakoa da, “Villa miseriatan egin nuen lan, txabola inguruetan bizi diren gazteekin. Han oso gazterik izaten dituzte neskek haurrak; gainera, hezkuntzarik jaso gabe, oso umetan hasten dira lanean eta dirua atera behar horretan, askok ez du beste ezer izaten buruan. Ni plastikako tailerraz arduratzen nintzen”. Borda ospitale psikiatrikoko tailerrean ere lanean aritu zen, “orain asko entzuten da hemen, psikiatrikoko eroek egiten duten La Colifata irratian Manu Chao egon zenez geroztik. Esperientzia gogorra baina aberatsa izan zen”.

Abstrakzioa batik bat

Eskultura, grabatuak, marrazkiak, ilustrazioak, collageak, serigrafia…, denetarik egiten du Helgak. Hala ere, oleoa lantzen du bereziki. “Denetarik egitea gustatzen zait. Estilo ezberdinak nahastean, teknika ezberdinek ideia berriak ekartzen dituztelako. Hala ere, lan gehienak oleoan egiten ditut eta abstrakzioa lantzen dut batik bat”. Hasieran errealistago margotzen zuen, “denborarekin, koadro batean politena edo garrantzitsuena errealitatea islatzea ez zela konturatu nintzen”. Etapa ezberdinak izan ditu margogintzan, “abstrakzioaren barruan ere estilo asko dago eta garaiaren, bizi duzun egoeraren edo ikusten dituzun beste koadroen eraginak pisu handia du zure lanean. Azken urte hauetan imajinazioari bidea irekita uzten diot. Oraindik ibilbide luzea dut egiteko eta hori da onena: beti gauza berriak egiteko gogoz nagoelako”. Oro har, kolore biziak ez dira faltako Helgaren lanetan, “nire lanek ia beti izango dute kolore biziren bat: fuksia, gorria, laranja, horia… Ez zait kolore apal eta ilunekin soilik lan egitea gustatzen”. Ohitura eta lanaz gain, plazer handia da Helgarentzat margotzea, “uneoro ideia berriak bururatzen zaizkit, adimena bizirik mantentzen laguntzen dit margotzeak”.

Profesionala, alderik ilunena

Donostiako Artelekun margotzen du, enkarguz ere lan egiten du eta Donostian nahiz Amasa-Villabonan ikastaroak ematen ditu. Ekainaren hasieran bere lanak aurkeztu zituen Gureako erakusgelan. Hiru urte daramatza Amasa-Villabonan bizitzen, “alde on eta txarrak ikusten dizkiot hiri handi batetik herri txiki batera etortzeari. Lehen eta orain argi daukat ni hiritarra naizela baina, eguneroko tratuan oso gustura sentitzen naiz inguruko jendearekin hemen. Maila profesionalean ikusten dut alderik ilunena: kanpotik etorrita, kanpotarra zara beti. Urtebetez euskara ikasten saiatu banintzen ere, euskara muga handia dut. Nik kulturarekin lotutako ikasketak izanagatik, kulturak beste hizkuntza bat du hemen eta arazoa dut hor, Ingalaterran izan nezakeen bezalaxe. Bestalde, leku askotan ez dituzte kontuan hartzen beste lurraldeetako titulazioak eta benetan zaila da lana aurkitzea”.

Helgaren lanak ezagutzeko aukera: www.helgamassetani .com.ar edo helgamassetani. blogspot.com.


Etsaiak lagun

Barraskiloekin gerran nago. Gure etxeko balkoi nanora ageri ohi dira ditugun landare pixarrak jatera: albaka, oreganoa, aloeak... Baina, nondik heldu dira? Hormigoizko eraikuntza zaharkituz inguraturik gaude, ez dago berdegunerik inguruan, eta, halere, hemen daude; ausart, lotsagabe, probokatzaile. Misterioa da: paretak eskalatuko ote dituzte?

Horiez gain, bertze batzuk ere azaltzen zaizkigu etxean: astero-astero, herriko nekazari gazte batek ekartzen digu barazki-saskia, eta, bertan ere, karakolak egoten dira; ttikiagoak, bai, baina egon badaude. Dena dela, jarrera ezberdina dutela erranen nuke: alai, natural, lasai. Eta, finean, azken horietaz ez naiz kexu, seinale ona baita erosten ditugun barazkietan bizia egotea: osasunaren isla da, eta aski ongi ikasia dugu hori zeinen garrantzitsua den, ezta?

Oi, barraskilo! Batzuetan, etsai eta, bertzeetan, lagun: gogoz kontra, baina, balkoia parteka dezagun!


Aiarako Udalak mendekotasuna duten pertsonak laguntzeko programa jarri du abian

Koronabirusaren ondorioz ezarritako koarentena dela eta, Etxeko Laguntza Zerbitzua indartu dute udaletik.

Aiarako Udalak Etxean Zurekin programa aktibatu du Gobernuak ezarritako koarentena dela eta, mendekotasuna duten pertsonei etxeko laguntza emateko eta erosi beharrekoak etxera eramateko. Ohar batean azaldu dutenez, ekimen hau aurrera eraman ahal izateko, Etxeko Laguntza Zerbitzua indartuko dute.

Hortaz, Etxeko Laguntza Zerbitzuak dagoeneko erabiltzaile ziren pertsonei laguntza eskaintzen jarraituko die, baita laguntza berezia behar duten beste orori ere. Behar izatekotan, janaria banaka banatuko dutela esan dute ere. Neurri hauek 945 151 015 telefonora deituta eskatu ahalko dira.

Udalarekin kontaktuan jarri behar izatekotan 945 399 013 telefonora deitu beharko dute biztanleek, 8:00etatik 15:00etara. Ordu horietatik kanpo, berriz, 615 788 146 telefonora deitu beharko dute.


Dozenaka mila lagunek babestu dituzte preso eta iheslari katalanak, Bartzelonan

'Ez espetxerik, ez deserririk. Etxean nahi zaituztegu', pankarta baten atzean manifestazioa egin dute, Omniunek, ANCk eta Eskubide Zibilen Aldeko Kataluniako Elkarteak deituta.

Alemaniako justiziak Carles Puigdemonten Espainiaratzeari buruz emandako ebazpenak markatuta egin dute dozenaka mila lagunek gaur arratsaldean manifestazioa Bartzelonan. Joan Miro parkean hasi eta Model espetxeraino egin dute ibilbidea manifestariek, presoen senideek eta protestaren antolatzaileek eraman duten pankartaren atzetik. Bukaeran mezu politikoak bota dituzte talde deitzaileen eledunek. Omniuneko Marcel Maurik adierazi duenez, ez dute negoziatuko Fiskaltzarekin: "Egin behar dutena da salaketak kendu. Presoak ez dira ezerren truke txanpon izango".

Josep Rullen bikotekide Maritxell Lluisek azaldu du ez direla bakarrik sentitzen, eta eskertzen dutela gizartearen babesa: "Oso harro gaude gure gizarteaz".

Presondegitik eta deserritik ere heldu dira mezuak manifestazioaren inguruan, sare sozialetatik bereziki. Carles Puigdemontek adierazi du kaleak "askatasunez" bete direla berriro, presoak espetxeetatik irten ahal izateko eta deserriratuak etxera itzuli ahal izateko. Manifestazioan alderdi subiranistetako kideek ez ezik, Catalunya en Comukoek ere parte hartu dute.


Estresik gabeko Eguna ospatu dute martxoaren 29an Berako Toki-Ona institutuan

Hainbat ekitaldi egin dira eta geletara sar-atera agintzen duen txirrinaren ordez, musika izan dute

Berako Toki-Ona Institutuko Osasun lan-taldeak antolaturik martxoaren 29an Estresik Gabeko Eguna ospatu da.

Berako Toki-Ona Institutuko Osasun lan-taldeak antolaturik martxoaren 29an Estresik Gabeko Eguna ospatu da.

Astearte goizeko 11:00ak arteklase arruntak eman dira, baina hori bai, hiru ikastorduen hasieran, hamar minutuz erlaxario ariketa ezberdinak egin dituzte ikasleek (luzapenak, arnasketa ariketak eta “Jacobson” erlaxazio ariketak) ondotik klase arruntarekin segituz. 11:30etik aitzinera, berriz, hainbat ekitaldi eskaini dira gune ezberdinetan: Barreterapia (txokoan), ”Umore” tailerra (gela batean), Taichi, yoga eta erlajazioa (kiroldegian), Taichi-clown (kultur etxean), Karaokea (musika gelan) edo Wii dantza (ikusentzun gelan). Irakasle batzuk egindako bidai batzuen azalpen eta argazkiak ere ikusgai izan dira. Bai ikasleek, baita irakasle eta langileek horietako bitan parte hartzeko aukera izan dute.

Horretaz gain, geletara sar-atera agintzen duen txirrina ixildu dute Toki-Ona institutuan, eta horren partez, ikasle talde batzuk musika jotzen ibili dira pasiloetatik, ordu aldaketa jakinarazten (trikitixak, bibolin taldea, perkusio, saxofoiak, tronpetak, kitarra eta baxuak).

Kontutan hartuz txokolateak endorfinaren gisako efektuak dituela (ongi-izate sentsazioa), atsedenaldian 50 litro txokolate-esne banatu dira.


EAJk Deba-Urola barrutiko hautagaiak aurkeztu ditu Azpeitian

Deba-Urola barrutiko hautagaitza aurkezteko ekitaldia egin du gaur EAJk Azpeitian, Olazko Andre Mariaren plazan. Bertan izan dira, besteak beste, Markel Olano Gipuzkoako diputatu nagusi izateko hautagaia, Maria Eugenia Arrizabalaga Deba-Urola barrutiko zerrendaburua, Joseba Egibar Gipuzkoa Buru Batzarreko presidentea, Eider Mendoza Gipuzkoako Batzar Nagusietako lehendakaria, Azpeitiko alkategai Amaia Etxeberria, Azkoitiko alkategai Javier Zubizarreta eta Zestoako alkategai Garikoitz Mendizabal. Horiez gain, Deba-Urola barrutiko zerrendetako hainbat kide ere izan dira ekitaldian, baita Azpeitiko EAJko hainbat alderdikide ere.

Maria Eugenia Arrizabalagak egin du ekitaldiaren irekierako hitzartzea, eta datorren maiatzaren 26an egingo diren udal eta foru hauteskundeei begira jarri da. Zerrendetan aurkeztuko diren guztiek parte hartzeko eman duten "pausoa" azpimarratu nahi izan du. "Gure gizartea indibidualista omen da, eta horren eskutik, konpromisorik eta konplikaziorik ez du nahi jendeak, bakoitzak berearekin nahikoa du. Zaila da herrigintzara salto egiteko prest dagoen jendea bilatzea, aisialdiari eta familiari denbora lapurtzeko prest dagoena. Horregatik balio berezia du eman duzuen pausoak, denon etxea den herria maite duzula erakutsi duzuelako. Eskerrik asko herrigintzarako saltoa ematea erabaki duzuelako. Herriarekin konpromisoa duzuela agerian utzi duzue".

Jarraian, Markel Olano ahaldun nagusiak hartu du hitza. Amaitzear den agintaldiaren errepasoa egin du hark, eta lau urteotan herriari emandako "hitza bete" dutela nabarmendu du. "Duela lau urte, Gipuzkoa blokeatuta zegoen, giro txarrean, giro nahasian, eta gainera, aldundia enfrentatuta zegoen gizartearekin. Hori gainditzea herritar guztion meritua da, baina baita hautatuak izan ginenok egin dugun lanaren ondorioa ere. Gure helburua ez da izan inposaketa: lehenik eta behin, herritarrak errespestatu ditugu, eta gero, elkarlanean jardun dugu". Segidan, Urola bailarako proiektu batean jarri du arreta diputatu nagusiak: hain zuzen ere, Azkoitia eta Urretxu arteko errepidean. "Bailara honetan, aspalditik ari ziren aldarrikatzen errepide hori konpontzea, eta obra hori martxan jartzea zen gure konpromisoa. Aurtengo aurrekontuetan sartu dugu horretarako partida, eta urte honetan bertan hasiko dira Aizpurutxoko zatia egokitzen. Hitza bete dugu, eta datorren legealdian errepideko lanak egiteko konpromisoa hartzen dut".

Gaur-gaurkoz, "debate politikoan gauza dezente bueltaka" dabilela gogoratu du Olanok, baina Espainiari begiratuta, "giro nahasia" nabari dela adierazi du, "gezurra eta krispazioa" tarteko. "Nik esango nukeena da giro horretan kaltetu inportanteenetakoa gure gizartearen kohesioa eta etorkizun eknomikoa dela". Bien bitartean, EAJ "arlo ekonomikoan nahiz politikoan Gipuzkoa indartzen" ari dela azaldu du. "Gipuzkoak ekonomia indartsua izan behar du lurraldea sendoa izan dadin".

Joseba Egibarrek, berriz, apirilaren 28an egingo diren Espainiako Gorteetarako hauteskundeak izan ditu hizpide. "Hemen eta han, gure herriaren eta herritarren defentsan ariko gara, guztion etorkizunaren defentsan, libreago izango den euskal nazioaren defentsan, herrien eta nazioen erabakitzeko eskubidearen defentsan". "Herria, herritarrak, etorkizuna eta erabakitzeko eskubidea" izango direla EAJren ardatzak nabarmendu du.

Honako hau da Deba-Urola hauteskunde barrutirako GBBren proposamen bateratzailea:

1. Maria Eugenia Arrizabalaga Olaizola

2. Imanol Lasa Zeberio

3. Aintzane Oiarbide Iruretagoiena

4. Xabier Altuna Larrañaga (Azpeitia)

5. Andrea Arriola Ferrer

6. Arantxa Zubizarreta Artetxe

7. Xabier Otxoa Muñoz

8. Ana Azkoitia Urteaga

9. Jon Ander Azpiroz Otaegi

10. Nerea Aldai Garate (Azpeitia)

11. Ivan Iriondo Axpe

12. Maialen Gurrutxaga Uranga

13. Aitor Urresti Martinez

14. Jose Ramon Zubizarreta Alegria

Ordezkoak:

1. Miren Elixabete Huegun Arruabarrena

2. Jesus Arana Gomez

3. Nekane Iribar Iriondo


Samuel Sanchezek sasoiko lehen garaipena lortu du Dauphinen

Denboraldiko aurreneko garaipena lortu zuen Samuel Sanchezek (Euskaltel), atzo, Dauphineko zazpigarren etapa irabazita. Jakob Fuglsangekin (Astana) batera ihes eginda heldu zen helmugara, Superdevoluy gainera, eta esprintean aurrea hartu zion espainiarrak danimarkarrari. Sasoi honetan bi etapa garaipen bazituen Euskaltelek — Juanjo Lobatok eta Pablo Urtasunek Gaztela eta Leonen lortutakoak—, baina atzokoa da World Tour egutegian eskuratutako aurrenekoa.

Alpe d'Huez mailaz kanpoko mendatea, Sarenne bigarren mailakoa, Ornon eta Noyer lehen mailakoak eta bukaerako muinoa gainditu behar izan zituzten txirrindulariek, atzo, Le Pont de Claix eta Superdevoluy arteko 187 kilometroetan, eta Chris Froomek (Sky) eroso eutsi zion lider izateari. Azken etapa jokatuko da, gaur, Sisteron eta Risoul gainaren artean (155 km). Tartean Vars mitikoa gaindituko dute.


Bermeoko 922 eraikinek ikuskaritza teknikoa aurkeztu beharko dute

Bermeon dauden 1.416 eraikinetatik 922k Eraikinen Ikuskaritza Teknikoa (EIT) aurkeztu beharko dute. 2018. urtera arteko epea dute txosten hori aurkezteko, eta horretarako egutegi bat onartu zen, aho batez, joan den asteko osoko bilkuran.

Bermeoko Alde Zaharreko kaleetako bat

EIT txosten tekniko bat da, eraikinen segurtasun, bizigarritasun eta erosotasun baldintzak hobeto ezagutzeko tresna da, hain zuzen ere. Eraikinaren jabearen betebeharra da, eta eraikina kontserbatzeko legezko betebeharrean sartuta dago.

Hala, Bermeon, eraikinen %65,11k aurkeztu beharko dute txosten hori. Txosten guztiak urte berean ez pilatzeko eta EIT egiten duten teknikariei planifikazioa errazteko, udalak, legeak baimenduta, egutegi berri bat onartu du.

Modu horretan, 1919. urtera arteko eraikin guztiek 2016. urtean zehar aurkeztu beharko dute EIT txostena. Udaletik jakinarazi dutenez, 213 eraikin dira.

Bestalde, 1920 eta 1959 urte bitarteko eraikinek, 2017. urteko abendua izango dute aipatu txostena aurkezteko epemuga, eta 282 eraikin dira.

Azkenik, Euskal Erkidegoko Araudiak finkatzen duen gehienezko epean, 2018ko ekainaren 27an, hain zuzen ere, 1967 urtea baino zaharragoak diren beste eraikin guztiek aurkeztu beharko dute txostena. 449 eraikin daude tarte horretakoak.

10 urterako

Udaletik jakinarazi dutenez, salbuetsita geratuko dira, nolanahi, egun horretarako dagoeneko ikuskapen teknikoa egina daukaten eraikinak, egunean baldin badaude.

EIT txostenaren baliotasuna 10 urtekoa dela azaldu dute; hau da, behin EIT txostena aurkeztuta, 10 urtero errepikatu beharko dute eraikinetako jabeek.

Behin osoko bilkurak egutegi berria onartuta, Berualatik Bermeoko teknikariei eta finka kudeatzaileei batzar informatibo batera deituko dietela adierazi dute, onartutako egutegiaren berri emateko.

Txosten teknikoei edota epeei buruzko edozein zalantza duten herritar horiek, Berualako bulegoetara jo dezakete beharrezkoa duten informazioa jasotzeko.


Lubaki bat berregin dute Larrabetzun

Laurogei urte bete dira faxistek Burdin Hesia apurtu eta Larrabetzura sartu zirela, eta berregitea haren urteurrenaren haritik egin dute. Ekintza zapatuan izan zen eta bertan Euskadiko Fronteak, Lubakikoak eta Berangoko Burdin Hesiaren Museoak hartu zuten parte. Horrezaz gainera, ibilbidea egin zuten Anguleritik Bolunburura.

a: Idoia Andrés

Hurrengo egunean, domekan, adierazpen instituzionala onartu zen frankismoa salatu eta memoria historikoa berreskuratzeko. Era berean, omenaldia egin zietan asturiar milizianoei, Bolunburun.

Ekitaldiak “Larrabetzu 1937-2017” herri batzordeak antolatu ditu maiatzean eta ekainean, efemeridea eta herrian izandako borrokak gogora ekartzeko. Besteak beste, argazki erakusketak egon dira, hitzaldiak eta filmak. Hurrengo egunetarako ekintza hauek antolatu dituzte:

Ekainak 13, martitzena

19:30: Musika entzunaldia, Gaztelumendi abesbatzaren eskutik. Elexaldeko elizan.

Ekainak 16, barikua

19:30: “Ertzain igiletua” hitzaldia. Hizlaria: Aitor Miñambres, Berangoko Burdin Hesiaren museoaren zuzendaria. Anguleri kultur etxean.

Ekainak 17, zapatua

20:00: Gerrako bertsoak, Itallen Bertso Eskolaren eskutik; eta musika entzunaldia, Larrabetzuko Rocker-ekin. Anguleri kultur etxean.

Ekainak 18, domeka

11:00: Eskolako ume, guraso eta herritarrei zuzendutako ibilbidea, Bolunburu ingurutik. Plazan.

Ekainaren 2tik 18ra

11:00 -13:00 eta 18:00 - 20:00: “Azken batailoia” argazki erakusketa, Manu Saravia argazkilariaren eskutik. Anguleri kultur etxean.

Ekainaren 8tik 18ra

11:00 -13:00 eta 18:00 - 20:00: “Burdin Hesia” erakusketa, Karraderan elkartearen eskutik. Anguleri kultur etxean.

Eskolan eta plazan

Eskolakoek egindako “Guernica” koadroaren argazki erreprodukzioa.


Naia Vallejo fitxatu du Alavesek

Alaves Gloriosas taldean jokatuko du hurrengo denboraldian. CD San Ignacion eman ditu azken hiru urteak.

Naia Vallejo 21 urteko futbolari laudioarra fitxatu du Alavesek. Hala jakinarazi du klubak. "Golak egiteko gaitasun handidun jokalaria da, oso esplosiboa". Vallejoren azkartasuna azpimarratu du zuzendaritzak.

Kirol ibilbidea

Kirol ibilbideari dagokionez, CD Ugao taldean hazitako futbolaria da Vallejo, "umeen taldetik lehen mailako taldera iristeraino". Duela hiru urte San Ignacio taldeak fitxatu zuen. Aurtengo denboraldian gol gehien sartu dituen kirolaria izan da klubean, 14 tantorekin.

Ez da hori izan, ordea, bere lorpen bakarra. Iazko denboraldian Iberdrola ligako Playoffa jokatu zuen Sevilla FCren aurka, ligan bigarren postua eskuratu ostean. "Iaz 26 partidetatik 23tan izan zen titular", nabarmendu du Alaves Gloriosas taldeak.


Sanferminetako bortxaketan auzipetutako baten aldeko kartela, Sadarren

Osasunak eta Sevillak jokatu duten partidan 'Gordo' idatzita zuen pankarta atera zuten zenbait jarraitzaile sevillarrek, eta sare sozialetan haserrea piztu zuen.

Sanferminetan taldean egindako bortxaketan parte hartzegatik auzipetuta dauden bost lagunetako baten aldeko pankarta atera zuten atzo, igandea, Sevilla futbol taldeko zenbait jarraitzailek, Sadarren jokatu zen Osasuna-Sevilla partidan. Pankarta horretan 'Gordo' izena irakur zitekeen.

Uztailaren 7an, San Fermin egunean, 18 urteko neska bati taldean egindako bortxaketaren egileetako bat delakoan, espetxean dago Jose Angel Prenda Martinez, 'Gordo' ezizenez ezaguna. Prenda Martinez Sevilla taldearen jarraitzaile ezaguna da, eta zale sevillarrak biltzen dituen 'Biriak' kolektiboarekin lotu izan dute.

Berehala zabaldu zen argazkia sare-sozialetan, eta ekintza salatzeko mezuak bata bestearen atzetik etorri ziren:

Ikerketa zabalik

Gobernuak Nafarroan duen Ordezkaritzak jakitera eman zuenez, Polizia Nazionalak txosten bat egingo du pankarta honi dagokionez, eta Indarkeriaren aurkako Batzordeari bidaliko diote, gertaerak ikertu ditzan eta dagokion agintariari isun bat proposatu diezaion.

Biriak taldearen oharra

Gerora, igande honetako 22:00ak aldera, Biriek ohar bat argitaratu eta ukatu egin zuten Sadarren egon izana. "Biris Norte ez da Sadarreko harmailetan egon", dio oharrak. Modu horretan, baztertu egin nahi izan zuten pankartarekin zerikusia izatea.

Komunikatu horretan, "oraindik epaitu gabe dagoena ez kondenatzea" defendatu zuten, baita "errugabetasun-presuntzioa" errespetatzea ere, bortxaketaren auzian auzipetuta daudenei zeharkako erreferentzia eginez.

Aldi berean, Birien oharrak adierazten zuenez, talde hori "genero indarkeriaren edota indarkeria sexistaren aurka" dago, eta horren aurka borrokatzen dutela zioten "bai Ana Bella Fundazioko emakumeei laguntza emanez, bai laguntza edo kontzientzia-kanpainen bitartez".


Pilota partidak Sopelanatik, zuzenean, ETB-1en

Titin III-Laskurain eta Gonzalez-Zubieta bikoteen arteko norgehiagoka eskainiko da.

Ostiral honetan ''ETB Kantxa'' saioak Sopelanako pilotalekuan jokatuko den jaialdia eskainiko du 22:15etik aurrera. Hasteko, Apezetxea-Larrinaga eta Gorka-Cecilio bikoteen arteko norgehiagoka eskainiko da eta ondoren, Titin III-Laskurain eta Gonzalez-Zubieta pilotariek osatutako bikoteen arteko partida emitituko da. Xabier Euzkitzek eta Josean Tolosak emango dute bi neurketen berri ETB-1en.


Ezkurra II eta San Miguel azpitxapeldun izan dira Udaberriko Erremonte txapelketan

Doneztebarrek 37-40 galdu zuten Urriza eta Ionen kontrako finalean Olvegan

Josetxo Ezkurra II eta Julen San Miguel azpitxapeldun izan dira Udaberriko Erremonte txapelketan. Apirilaren 28an jokatu zen final berdindua Olvegan (Soria), baina azkenean Urriza eta Ion 40-37 nagusitu ziren.

Josetxo Ezkurra II eta Julen San Miguel azpitxapeldun izan dira Udaberriko Erremonte txapelketan. Apirilaren 28an jokatu zen final berdindua Olvegan (Soria), baina azkenean Urriza eta Ion 40-37 nagusitu ziren.

Gorriak ziren faborito eta hasieratik aitzinetik ibili ziren Urriza eta Ion, batez ere urduri xamar hasi zelako Ezkurra II. Baina poliki-poliki aurrelaria lasaitzen eta partida berdintzen joan zen. San Miguel agintari ibili zen gibelean eta doneztebarrek markagailuan aitzinetik jartzea ere lortu zuten, hiruzpalau tanturen aldearekin. 30-32 irabazten ere izan ziren, baina San Miguel gibelean nagusi zela ikusirik, Urriza gehiago sartu zen jokoan eta markagailuari buelta eman zion (35-34). Azkenean, 40-37 irabazi zuten Urrizak eta Ionek.

Hirugarren postua erabakitzeko partidan, Gorka Urtasun iruritarrak eta Jose Etxeberria doneztebarrak 40-38 irabazi zioten Endika Urrutia saldiastarrari eta Barrenetxea IV.ari.


Infernuko su gorrian

Miarritze ondo hasi da, baina bosgarren aldiz galdu du etxean, eta zango eta erdi du Bigarren Mailan

Miarritze. Synaeghel, Genevois, Kodela; E. Lund, Marie; Guyot, Hariñordoki (kap. ), Molcard; Lesgourgues, Yachvili; Brew, Baby, Burotu, Ngwenya; Traille.

Bordele. Poux, Maynadier, Toetu; Marais, Jaulhac; Madaule, Chalmers, Clarkin; Adams, Bernard; Connor, Rey, Le Bourhis, Talebula; Domvo.

Markagailua. 0-3; 7-3 (atsedenaldia) 12-3; 12-8; 12-15; 15-15; 15-22.

Epailea. Cyril Lafon. Txartel horia erakuts zion Imanol Hariñordoki Miarritzeko jokalariari. Ez zuen Bordeleko inork zigortu.

Bestelakoak. Jende asko Aguilera estadioan.

Garaipena behar zuen Top 14an sinesten jarraitzeko. Baina garaipenik ez, eta zango eta erdi bigarren mailan utzi dion porrota izan zuen atzo Miarritzek. Porrot mingarria benetan. Are eta gehiago, kontuan hartzen bada atsedenaldian aitzinetik egon zela.

Ongi hasi baitzen Miarritze. Ongi baino gehiago, agian, errealista eta pragmatiko. Lehen zatian jokoa itxia izan zen, eta horrek mesede egin zien etxekoei. Aitzinean, Bordelekoak hobeto ari ziren, uztartzeetan batik bat. Baina Bordeleko gibelekoek baloi oro zangoz jokatzea erabaki zuten. Zangoz bai, baina gaizki. Miarritze gustura zebilen joko taktiko horretan. Horren irudiko, Yachvilik ostiko bat kontratu, eta entsegua sartu zuen (7-3).

Bigarren zatiaren hasieran, bazirudien partida bideratzera zihoala Miarritze. Aldageletatik itzuli berritan, jokaldi ederra eraiki zuen talde osoak. Baloia eskuz esku joan zen, eta Ngwenyak zuloa hartu zuen, eta entsegu ederra sartu (12-3).

Txartel hori latza

Baina zortzi minutu berantago, Imanol Hariñordokiri txartel horia atera zioten, eta taldekideak 10 minuturako utzi behar. Jokalari bat gehiagorekin eta atsedenaldian errieta galanta bilduta, Bordelek bere betiko jokoa berreskuratu zuen. Zangoz ez, eskuz aritu zen, gibelekoen bizitasuna baliatuz.

Orduan sartu ziren jokoan Connor, Talebula eta Heini Adams. Aitzinekoek ere, beren nagusitasuna indartu zuten, Miarritzeri hirugarren lerro bat ments zitzaiola baliatuz. Eskas baten ondotik, dortoka bat osatu zuten, eta Madaulek entsegua sartu zuen, eta, hala, aldea txikitu (12-8).

Aitzinekoek bidea erakutsi ondotik, gibelekoen txanda izan zen. Baloia hegaletara bizi eraman zuten, eta Miarritzeren zelaian arriskua sortu ere. Miarritzeko bost metroetan uztartzea lortu zuen Bordelek. Uztartzea jokatu, eta Saubussek Talebula atzeman zuen: 12-15.

Urduritasuna nagusitu zen Aguileran. Yachvilik partida berdintzea lortu zuen, Talebularen entsegua izan eta berehala (15-15), baina ordurako kanpoko taldeak zuen aginte makila. Bordeleko gibelekoek beste jokaldi eder bat egin zuten, eta Domvoren 40 metroko zulatzearen ondotik, Saubussek zuloan sartu zuen Rey: 15-22. Partida bururatzeko zazpi minutu falta ziren. Miarritzeri porrota onartu beste erremediorik ez zitzaion gelditu. Sailkapeneko putzuan, Bigarren Mailaren itzala geroz eta hurbilago dauka Lapurdiko taldeak.


«Alberto Sololuze ez du mendiak hil, gizakiaren diru goseak baizik. Eta diru-gose horrek izen-abizenak ditu»

Zaldibarko zabortegiko luiziak harrapaturiko bi langileetako baten koinatuak gutun bat argitaratu du Eta kitto aldizkarian, eta erantzuleak seinalatu ditu.

Zaldibarko zabortegiko luiziak harrapaturiko bi langileetako baten —Alberto Sololuzeren— koinatua da Pedro Alberdi, eta hondamendiaren erantzuleak seinalatu ditu, Eibarko Eta Kitto aldizkarian argitaraturiko gutun batean: «Alberto Sololuze ez du mendiak hil, gizakiaren diru-goseak baizik. Eta diru-gose horrek izen-abizenak ditu», idatzi du. «Abariziak batu ditu eraikuntzako enpresa-gizon eskrupulurik gabea eta sigla boteretsu bati lotutako politikari ustela, eta ederki ulertu dira». Eibarko PSOEko figura historiko Toribio Etxebarria gogora ekarrita amaitu du gutuna.


Gizon bat atxilotu dute Donostian, sexu eraso saiakera leporatuta

Gizonezkoak aurrekari polizial ugari ditu, eta goizean utzi dute epailearen esku. Uztailaren 22an izan zen sexu eraso saiakera, igogailu batean.

Ertzaintzak 39 urteko gizon bat atxilotu du astelehen honetan Donostian, uztailaren 22an Gipuzkoako hiriburuan izandako sexu eraso saiakeraren egilea delakoan. Ikerketen arabera, lLarunbat goizean egin zion eraso emakume bati, Federico Garcia Lorca pasealekua Cristina Enea parkearekin lotzen duen igogailuan.

Eusko Jaurlaritzako Segurtasun Sailak adierazi duenez, 09:30 aldera izan zen sexu eraso saiakera hori, biktima Cristina Enea parketik igogailuan jaisten ari zela.

Hala, igogailuaren ateak ireki zirenean, erasotzailea barrura sartu zen, eta, hitzik esan gabe, lepotik indarrez hartu zuen bertan zegoen emakumea. Erasotzailea biktima musukatzen hasi zen orduan.

Bien arteko tirabira baten ostean, emakumeak igogailutik irtetea lortu zuen, eta laguntza eske hasi zen inguruan. Erasotzaileak ihes egin zuen, eta igogailuan Cristina Enea parkera itzuli eta lasterka aldendu zen.

Ordu horretan inguruetan zeuden oinezko batzuek biktimari lagundu, eta gertatutakoaren berri eman zioten Ertzaintzari. Agenteak bertaratu zirenean, medikuarengana eraman zuten biktima.

Gertatutakoaren berri jasotakoan, sexu eraso saiakera horren erasotzailea identifikatu eta atxilotzeko ikerketa abiatu zuen Ertzaintzak. Atzo arratsaldean atxilotu zuten, Gipuzkoako hiriburuan.

Erasotzaileak aurrekari polizial ugari ditu (besteak beste, exhibizionismo eta sexu eraso delituak egotzita), eta goizean utzi dute epailearen esku.

_________________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan.


Diru sarrerak bermatzeko errentari buruzko diskurtsoak

Agustin Unzurrunzaga, Gipuzkoako Sos Arrazakeriako kideak emango du hitzaldia, asteartean, Anoetako udaletxean 18:00etan. Elebitan izango da ekitaldia.

'Diru sarrerak bermatzeko errentari buruzko diskurtsoak: errealitatea eta fikzioa' izenburuarekin arituko da Unzurrunzaga. "Iruzurra? Justizia? Gehiegikeria? Eskubidea? Beharra? Guztiontzat?". Galdera horiei guztiei erantzungo die hitzaldian.


Elgoibarko Belena ikustera irteera

Gaur, arratsaldeko 15:30tan Elgoibarko Belena ikustera joango dira Mesedeetako Egoitzaren aittita eta amamak.

Gabonetako programazioaren azken ekintza izango da.


Pausoka Elkartearen aldeko Gipuzkoako Itzulia Usurbildik igaro da

Behar bereziak dituzten seme-alaben beharrak asetu eta haien bizi kalitatea hobetzea helburu du, seme-alabon gurasoak biltzen dituen Pausoka Elkarteak. Aste berezia ospatzen dabiltza, Pausokaren aldeko itzulia egiten ari baitira Gipuzkoan barrena. Urriaren 7an abiatu zen Hernanitik. Larunbatean (urriak 14) amaituko da, Urnietan ospatuko den Pausoka Egunean. Tartean, 235 kilometroko bidea osatuko dute Kepa Gordo korrikalariaren laguntzarekin. Astelehen honetan 3. etapa betean dira. Lasarte-Orian abiatu duten lasterketa, Zumaian amaituko da. Tartean noski, Zubietatik barrena Usurbilgo Kale Nagusitik ere igaro dira.

Bidelagun izan dituzte Udarregi Ikastolako Lehen Hezkuntzako ikasle eta hezitzaileak. Haur Hezkuntzakoak ere begira zituzten udaletxe aurreko plazan. Giro ederrean joan da lasterketa. Txalo artean harrera egin eta agurtu dituzte Oriorako bidea hartu aurretik.

Informazio gehiago: pausokaelkartea.org

https://youtu.be/-RI1C3dUr7U

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA

OLYMPUS DIGITAL CAMERA


Arratoien kontrako lanak direla eta bihartik itxita egongo da Zerrajera eta Txaeta arteko haur parkea

Udaleko Obra, Zerbitzu eta Mantenimendu sailetik jakinarazi dutenez itxita egongo da bihartik Zerrajera eta Txaeta kaleen artean dagoen haur parkea. Arrazoia da arratoien kontrako tratamendua jarriko dutela martxan bertan. Gutxi gorabehera hilabetez egongo da itxita.


Iparra-Hegoako errifen zozketa atzeratu egin dute

Aste honetan egitekoa zen Seguran 25. Iparra-Hegoa jardunaldia. Era berean, ekitaldiak finantzatzeko egiten duten errifen zozketa ere aste honetan egitekoak ziren; zehazki, martxoaren 26an, 27an eta 28an. Xabier Albizuk jakinarazi duenez, eta ONCEko zozketarik ez dagoenez, atzeratu egin dute errifen zozketa ere. Hala ere, txartelak gordetzeko esan du, aurrerago egingo baitute zozketa.

Bestalde, eta egoerak laguntzen badu, 25. Iparra-Hegoa bi zatitan egitekoa asmoa dutela aurreratu dute antolatzaileek. Uda aurretik ekitaldirik xumeenak, eta urrian, “potoloenak”.

Datak aurrez zehaztuko dituzte.


Samuel Sanchezek positibo eman du dopin kontrolean

Euskaltel-Euskadiko txirrindulari ohia behin-behinean zigortu dute.

Euskaltel-Euskadi taldeko txirrindulari ohi Samuel Sanchezek positibo eman du dopin kontrol batean, eta behin-behinean zigortu egin dute; hortaz, ezingo du txapelketan parte hartu.

Kontrola joan den abuztuaren 9an egin zioten, txapelketatik kanpo. Adierazi dutenez, GHRP-2 hormonan positibo eman du —hazteko hormona bat—.

Sanchezek eskubidea dauka beste kontrol bat eskatzeko. Hala egingo balu, bigarren azterketa horren ondoren erabakiko litzateke ea zigorra behin betikoa den ala ez. Bitartean, ordea, ezingo du parte hartu, eta Espainiako biran ezin izango da aritu.


Gazte bat ZIUn sartu dute, Gasteizen labanaz erasoa jaso ondoren

Labanaz egindako eraso batek eragin zizkion zauriak zirela-eta, 24 urteko gizonezko bat Santiago Gasteizko erietxeko Zainketa Intentsiboetako Unitatean (ZIU) sartu zuten igandean. Ertzaintzak atzo bi lagun atxilotu zituen, Gasteizen bertan, ustezko erasotzaileak izateagatik. 18 urte dituzte biok -I.A. eta M.Y.-, eta aurrekariak dauzkate.

Igandean goizeko ordubata eta erdiak aldera izan ziren gertakariak, Gasteizko parte zaharrean. Ertzaintzak dioenez, bi atxilotuek beste gazte harekin borroka egin zuten taberna baten atarian, eta orduan sartu zioten labana.


Irteera antolatu du Zumaiako Zikloturista Elkarteak irailaren 7rako

Zumaiako Zikloturista Elkarteak irteera bat antolatu du irailaren 7rako. Behin irteera amaituta bazkaria izango dute.

Txirrindulariak goizeko 7:30ean aterako dira Pulpo paretik. Honako ibilbidea egingo dute: Zumaia-Azpeitia-Errezil-Bidania-Tolosa-Alkiza-Villabona-Asteasu (hemen hamaiketako egingo dute)-Andazarrate-Zarautz-Zumaia.

Behin Zumaian bazkaria egingo dute Aita Mari jatetxean.

Bazkideek 35 euro orainduko dituzte eta bazkide ez direnek 45 euro. Diru sarrerak ES03 3035 0037 49 0370022208 kontuan egin beharko dira irailaren 3a baino lehen.


Abaraxka: martxoak 16

Zinema euskaraz izango dute gaur Abaraxkan, 16:30etik aurrera.


Estatuaren 'mendeku egarria' salatu du Barrenak atxiloketen ondoren

Euskadi Irratian azaldu duenez, auzipetuak eta abokatuan dauden hotelean bertan egin ditu Guardia Zibilak atxiloketak.

Estatuaren “mendeku egarria” salatu du gaur Pernando Barrena Sortuko buruzagiak, Guardia Zibilak Batasuna, EHAK eta EAE-ANVren aurka gaur hasi behar zuen epaiketako zenbait abokatu atxilotu ondoren.

Euskadi Irratian azaldu duenez, auzipetuak eta abokatuak zeuden hotelean bertan egin ditu Guardia Zibilak atxiloketak. Epaiketa hasteko ordubete falta zenean, Guardia Zibila hotelean sartu da eta hiru abokatu atxilotu ditu.

“Txundituta gaude, epaiketa honen baldintzak kafkiarrak dira”, gaineratu du. “Bazekiten pertsona horiek non aurkitu, Auzitegi Nazionalean egon behar zuten gaur goizean. Beraz, nahikoa litzateke zitazio bat bidaltzearekin, beharrezkoa baldin bazen”, Barrenaren hitzetan.

Sortuko buruzagiak nabarmendu duenez, atxilotuetako bat, Amaia Izko, “Parot dotrina bertan behera utzi duenetako bat da”.


Greba egunean kontzentrazioa

Sindikatu nagusiek eta eragile sozialek deituta, greba eguna izan zen irailaren 26an. Plazan kontzentrazioa egin zen Euskal Herriak hitza eta erabakia lelopean.


Azoka berezia bigarrenez, Urbieta kalean

Aurreko igandean bezala, gaur ere jarriko dute Betiko Market azoka, Urbieta kalean. Artista, diseinatzaile eta sortzailez osatutako komunitatea da, Mondragon Unibertsitateko Kimmu ikasle taldeak sortua.

Azokara gerturatzen direnek, denetik aurkituko dute bertan: arropa, umeentzako gauzak, xaboi naturalak, poltsoak, dekoraziorako produktuak, bitxiak...

Eguraldi txarra egiten badu, Atsegindegin

Euskal Herrian zehar antolatu dituzte merkatuak, eta Hernanira, bi igandez ekarri dute. Urbieta kalean izango da ona egiten badu, aurreko igandean bezala. Bestela, Atsegindegin jarriko dute.


FARC gerrillak ez duela bahiketa gehiago egingo iragarri du

Bahiketen amaiera "Colombianas y Colombianos" taldearen eskaeretako bat zen. Halaber, azken hamar bahituak aske utzi dituzte.

FARC Kolonbiako gerrillak astelehen honetan azaldu duenez, helburu finantzarioak dituzten "pertsonak bahitzea"ri utzi dio eta bahitutako azken hamar uniformatuak aske uztea erabaki du.

Kolonbiako Indar Armatu Iraultzaileko idazkaritzak haien Interneteko web orrialdean egin du deklarazio publikoa, eta Gobernuak ez du oharkabean pasatzen utzi.

FARC-ek pertsona bahitzea utzi izanaren iragarpena pauso garrantzitsu eta beharrezkotzat hartzen dugu, baina ez da nahikoa noranzko zuzenean", esan du Juan Manuel Santos presidenteak Twitterren.

Bahiketa gerrilla honen iturri ekonomikoetako bat izan da. 1964 urtean hasi zuen jarduera gerrillak, beraz, kontinenteko zaharrena da. Praktika horrek borroka armatuaren finantzaketari zegokion "lege" batera eraman zion 2000 urtean.


Ipuin kontaketarako gonbidapenak banatzen hasiko dira gaur

'Ostegun kontalariak' ekimenaren barruan, Maite Frankok etorriko da ipuina kontatzera martxoaren 28an haurren liburutegira. 3 eta 5 urte arteko umeendako saioa izango da eta gau hasiko dira gonbidapenak banatzen


Kutsa nazazu, mesedez

Lodz (egungo Polonia), 1917ko martxoa. Alemaniar okupatzaileek prostituzioa arautzea erabaki zuten, fronteko beste hainbat tokitan alde batekoek zein bestekoek egin bezala. Astero azterketa medikua pasa behar zuten prostitutek, eta tarifa finkoak ezarri behar izan zituzten: gau osoak 30 marko balio zuen; gauez bizpahiru ordu eman nahi zituenak 20 marko ordaindu behar zituen; ordubete nahikoa zuenak, aldiz, hamar marko; eta tarifa merkeena egunekoa zen, hamar markoren truke prostitutarekin nahi adina denbora eman baitzezaketen goizeko 9etan hasi eta arratsaldeko 6ak bitartean.

Gerra eta prostituzioa elkarri lotuta joan dira beti. Eskaera handitzen denez, negoziorako onak dira gatazkak. Baina eskaerak gora egin ahala sexu langileen lan baldintzek behera egin ohi dute: higienea, bezeroak, baliabideen eskuragarritasuna... Sexu bidez kutsatzen diren gaixotasunentzat haztegi ezin hobea.

Atarian aipatu bezala, Lehen Mundu Gerran ere agintari militarrak kutsatze arriskua txikitzen ahalegindu ziren. Haien mendeko soldadu askok, ordea, kontrako bidea hartu zuten. Gerra Handiaren izugarrikeriek soldadu/prostituta binomioaren ordura arteko logika irauli zuten: sexu bidezko eritasunak zituzten prostitutak garestiagoak ziren astero azterketa medikua gainditzen zuten neska osasuntsuago haiek baino. Eskaera eta eskaintzaren legeak ezarri zituen prezioak beste behin. Izan ere, prostituta gaixoen eskaera izugarri hazi zen, soldaduek, sexua baino gehiago, gaitz benereoak erosi nahi zituztelako. Kutsatuta, gaixotasunagatiko baimena emango zieten eta ez ziren lubakietara itzuliko.

Horrenbestez, prostituzioa zerbitzu bikoitza eskaintzen hasi zen: sexua eta frontea saihesteko aitzakiak. Eta geroz eta bezero gehiago sexuaren partea baztertzen hasi ziren, zuzenean infekzioaren bila joateko. Hala, merkatu higuingarri eta etekintsua sortu zen: gonorrea zornea, esaterako, potetxoetan bilduta saltzen zuten, soldaduek zuzenean genitaletan igurtzi zezaten. Eta prostitutak ez ziren hornitzaile bakarrak; tuberkulosoek espektoratutako mukien eskaerak ere gora egin zuen, adibidez. Edozer gauza zen frontera joatea baino hobea.


Bost eserleku dantzan

Nafarroan bost eserleku daude jokoan. Argi dago UPN-PPk irabaziko dituela bozak, eta lehen zalantza nagusia da zenbat boto lortuko dituen: Aznarrek gehiengo absolutua lortu zuen hauteskundeetan (2000n) 150.000 boto bildu zituen Nafarroan, eta 2004ko zein 2008ko hauteskundeetan 130.000 botoren bueltan ibili zen. Maiatzeko bozetan, berriz, aspaldiko partez bananduta aurkeztuta, bien artean 125.000 boto eskuratu zituzten, baina oraingoan Espainiako Gobernua jokoan izateak eta elkarrekin aurkezteak iradokitzen du boto kopuru handiagoa lortuko duela.

Azken hilabeteotako gastu publikoaren murrizketak eta Nafarroako Kutxako dieten aferak galgarri gerta badaitezke ere, zantzu guztien arabera, eskuina mobilizatu egingo da. Zenbat eta boto gehiago lortu, orduan eta garestiago egongo da bosgarren eserlekua lortzea. Adibidez, 150.000 boto lortuz gero, beste alderdiek 50.000 boto lortu beharko dituzte gutxienez diputatu bat ziurtatzeko.

Beste gako nagusia da PSOEren efektuak zenbat boto gaineratuko dizkion PSNren zorroari. Zapaterok bozak irabazi zituen bi alditan 115.000 boto inguru lortu zituzten sozialistek Nafarroan; maiatzean, berriz, PSNk behea jo eta 51.000 eskas lortu zituen. Tarte zabal horretan ibiliko da, eta kanpainari zenbat eta kutsu espainiarragoa eman, orduan eta boto gehiago lortzeko aukera izango du. Horregatik, kanpainatik desagertuta dago Roberto Jimenez, eta, horregatik, atzo Patxi Zabaletak, UPNren aurka jo ordez, PSN kritikatu zuen bereziki.

Koalizio abertzaleen arteko lehian, irabazle ateratzen denak diputatua lortuko du ia ziurrenik. Boto abertzalea erdibituta geratuz gero, batak zein besteak esku-hutsik geratzeko arriskua dute, baina Aralarrek Amaiurrekin bat egin eta gero, zantzu guztiek diote alde handia aterako diola. Gainerako hipotesiak ia ezinezkoak dira; Geroa Baik zein Amaiurrek diputatu bana lortzeko, sekulako hondamendia izan beharko luke PSOEk, eta UPN-PPk 130.000 bototik behera lortu beharko lituzke. Amaiurrek bi diputatu lortzeko, PSNz gain, Geroa Baik ere hondoa jo behar luke.


“Bertsolaritza zabaltzen ari da, pixkanaka, Ipar Euskal Herrian”

Odei Barroso (Urruña) rapean eta bertsotan aritzegatik da ezaguna. Haren bi afizio nagusiez galdetu dio Ipar Euskal Herriko Hitza-k.Noiz hasi zinen bertsotan?Kolegioan hasi nintzen bertsotan, Ziburun, 12 urterekin, eskola orduetatik kanpo. Talde txikia zenez, Hendaiakoekin elkartu eta hango bertso eskolara joaten hasi nintzen. Lehen bi urteetan, Karlos Aizpurua izan genuen iraskasle, eta Sustrai Colinak eta Amets Arzallusek Hendaiako bertso eskola hartu zutelarik, haiekin segitu nuen. Ondotik, iritsi zen garai bat zeinean denak bertsotan aritzeko leku bihurtu zen bertso eskola, irakasle eta ikasle formaturik gabe. Egun ere, gure artean biltzen segitzen dugu, astean behin, Larraldean, Senperen.Ikasketak bukatu ondotik, bertso irakasle bilakatzea erabaki zenuen.Egia erran, ez nuen espero. Nik karrera egin nuen euskara irakasle izateko, eta, azkenean, ikasketak bukatu, eta bertsolaritza postu bat sortu zela jakin nuen; horrela, Bertsolarien Lagunak elkarteko bertso iraskasle bihurtu nintzen.Zein da, egun, Bertsolarien Lagunak elkartearen egitasmo nagusia?Ipar Euskal Herrian bertsolaritza sustatzea da funtzio nagusia, eta elkartearen proiektuaren muina irakaskuntzatik iragaten da. Magikoa da ikustea 10 urteko haur bat bertsotan ari dela, eta, agian, biharko egunez, bertsotan ariko dira, ala ez; bertso eskola ez baita bakarrik bertsolariak sortzeko, baizik eta baita bertsozaleak, biharko publikoa, antolatzaileak eta epaileak sortzeko ere. Ikastoletan, eskola elebidunetan eta eskolako ordutegietatik at dauden bertso eskoletan aritzen gara. Egitasmoa aitzina doala ikusten al duzu?Bai, Aimar Karrika beste irakaslea eta biok hor gabiltza egunero, eta uste dugu aitzina doala pixkanaka. Ikusi besterik ez dago: hasi ginelarik, bederatzi bertso eskola zeuden, eta, urtebeteren buruan, 23 daude. Iaz, 60 ikasle eskas genituen; egun, 140. Nabari da badela garapen bat. Ikusten da, bereziki, ikastolako ordutegien barnean egiten diren bertso kurtsoetan eta bertso eskolan jende bera egoteak erraztu egiten duela haurrek saltoa ematea batetik bestera. Zenbaki horiekin, badirudi sekulako lana egin dugula, baina nik uste ez dela guk bakarrik egindakoagatik. Azkenean, haurrei ematen badizkiezu aukera, giro bat eta behar baldintzak, argi da prest daudela bertso eskolara joateko, dantzara edo futbolera doazen bezala. Orain baldintza eta baliabide gehiago ditugu.Nolakoa da entzuleen erantzuna?Publikoari, haurrei bezala, eskaini behar zaio bertsolaritza. Eman behar zaizkio bertso afariak, saioak, eta, bereziki, baldintza egokietan. Horregatik, nik uste, egiten badira bertso afariak edo saioak behar diren baldintzetan, lortuko dugu gure publikoa pixka bat eginez joatea. Gero, argi da, nahiz 2.000 lagun bildu Xilabako finalean 2010ean, bertso afari on batera hogei lagun besterik ez da joaten. Hori ere errealitate bat da. Ez dugu oraindik lortu bertsozale eremu zabal bat. Baina nik uste pixkanaka ari garela lortzen.Xilaba aipatu duzu. 2010ekoan, bigarrena gelditu zinen. Niretzat, egia erran, ezusteko handi bat izan zen, eta, momentuan, beldurra ere sentitu nuen esan zidatenean buruz burukora pasako nintzela, ez bainuen ikusten neure burua hor. Baina badakigu txapelketa egun bat dela eta Sustrai Colina, plazaz plazakoan, ni baino askoz bertsolari osoagoa dela. Baina, azkenean, hori da; txapelketa batean, hala tokatzen da. Halere, nahiz eta poz handia hartu, biharamunean hankak lurrean esnatu nintzen, jakinik ez nintzela hor arte egin nuena baino gehiago.2012ko Xilaba hemen da laster. Aipatzean, sabelean halako korapilo txiki bat egiten zait. Erranen nuke aurtengoa ere erronka bat dela, ez pertsonala, baizik eta erronka kolektiboa; hau da, hemen bi urtetik behin lortzen dugula ia 2.000 lagun biltzea euskara hutsean egiten den ekitaldi batean, bertsoaren eta euskaren inguruan. Bertsolaritzaren eta euskararen besta bat izatea nahi dugu.Zer sinbolizatzen du bertsoak?Niretzat, bertsoa bizitzeko manera bat da. Niri neuri, egunerokoa hartzen dit bertsolaritzak. Nire ustez, lagunekin duzun eztabaida bat ere errimategi bat lantzea bezain garrantzitsua da bertsotarako, iritziak ulertu eta entzutea. Horrek egiten du bertsolaria. Niretzat, poz handia da bertsoaren inguruan bizitzea. Bertsotan ez ezik, rapean ere ibiltzen zara.Bertsozalea izan aitzin, rapzalea nintzen. 12 urterekin, jada entzuten nuen rapa, eta, pixkana, lehengusuarekin esperimentuak egiten hasi ginen, etxean. Kantak 14 urterekin idazten hasi nintzen; 18 urterekin, Jo Olaskoagak lehengusuari eta bioi esan zigun prest zegoela gure raparentzako musika egiteko, eta horrela abiatu ginen. Egun, 2ziorekin, kontzertu batzuk ematen ditugu hilean behin edo bitan, eta disko bat kaleratzekotan gara laster.Bertsoaren eta raparen artean loturarik badagoela ikusten al duzu?Hizkuntzaren jolasak lotzen ditu biak. Hitzak dira muina bietan; errimekin jolasten gara. Eta, aldi berean, bi puntatan daude, rapean guk ez baitugu inprobisatzen, eta bertsotan, nik behintzat, oso gutxi idazten baitut, inprobisaziora jotzen dut gehiago. Zenbat eta gehiago egin, orduan eta gehiago maite ditut bi eremuak.Artista bat zarela esan daiteke.Neure burua ez dut artistatzat. Nahiko denbora eman dut esateko bertsolaria naizela. Garai batean, esaten nuen: "Bertsotan ari naiz, baina ez naiz bertsolari". Bigarren maila batean uzten dut egiten dugunari izena ematea.


Errekako lanak abuzturako amaituta

Antzuola erreka bideratzeko lanak maiatzean amaitzekoak ziren, baina atzerapen batzuk izan direla-eta, abuzturako amaituko dituzte. Bi ubide egin dituzte, bata plazan, eta bestea osteko kalean. Egindako lanei esker, ubidearen sekzioa laukoiztu egin da. Lehen 11 metro karratukoa zen, eta orain 40koa.

Antzuola erreka herriko plazaren azpiko aldetik pasatu da orain dela gutxi arte. Uholde arriskua ikusita, aldaketak egin behar zirela ikusi zuten. Helburua arriskua ekiditea, edo ahalik eta gehien murriztea da. Horrela, bada, erreka zati batzutan bistaratuta egongo da eta plazako etxeen ostean gainezkabidea eraiki dute. Lanak abuzturako amaituta egongo direla espero du Udaleko Hirigintza teknikari Valen Moñuxek.

Erreka bideratzearen arrazoiak azaltzea, zaila dela dio Moñuxek. "Kalkuluak egin eta gero, erabakia hartu genuen ubide normala ez zela nahikoa ur dena hartzeko. Ubide handiagoa behar zela argi ikusten zen. Bi aukera zeuden horren aurrean: lehena, plazan ubide handi bat ateratzea oso.oso handia, horrek suposatzen zuen bi etxe botatzea, eta bigarrena, bi ubide egitea, atzetik bat eta aurretik beste bat. Azkenean, bigarrena egitea hobe zela ikusi genuen".

Plaza mantendu dute

Herritarren artean eztabaida sortu duen gaia izan da erreka. Hala ere, azkeneko emaitza ikusita, jendea pozik geratzeko modukoa delakoan dago Moñux. "Hidraulikoki begiratuta irtenbide ona izan da: lehengo ubidea baino lau aldiz gehiago daukagu orain. Lehen 11 metro karratuko sekzioa zuen, eta orain 40koa. Irabazi dena asko da".

Errekako lanak amaitzeko azkeneko detaileak falta dira Hirigintzako teknikariak azaldu duenez. "Plazako lanak amaituta daude, baina atzekoak falta dira. Gainera, plazatik Mañarieta auzora ibiltzeko oso bide polita atera da, baina hori ere bukatzeko dago. Maiatzean amaitzea espero zen, baina abuzturako amaituko dugu".


Mikel Godoy basauriarra, C. Tangana abeslariaren azken bideoklipean

Mikel Cenecorta Godoy basauriarra aktorea, modeloa eta argazkilaria da. Basauritik Madril eta Parisera egin zuen salto eta harrezgeroztik lanean dabil. Modelo lanetan hasi zen lehenengo eta gero, Eduardo Casanova zine zuzedari gazteak Pieles filmean parte hartzeko deitu zion 2017an. Ildo berean, Casanovak ere C. Tangana trap abeslariaren azken bideoklipa zuzendu du –Cuando me miras abestia- eta kontuan hartu du oraingoan ere Mikel Godoy basauriarra. Godoyrekin batera bideoklipean agertzen dira C. Tangana bera, Úrsula Corberó eta Paloma Parra. Mikelen izen artistikoa Llé Godoy da.


Auto bik istripua izan dute Abadiñon, Muruetako biribilgunean

15:40 inguruan auto bik istripua izan dute Abadiñon, Muruetako biribilgunean. Ertzaintzak jakitera eman duenez, anbulantzia eta suhiltzaileak bertaratu dira.

Istripuaren ondorioz pertsona bi zauritu dira eta Galdakaoko ospitalera eraman dituzte.


Iñigo Cervantesek Conde de Godoko final zortzirenak jokatuko ditu

Iñigo Cervantes tenislari hondarribiarrak Bartzelonako Conde de Godo Masters 500 txapelketako final zortzirenetarako sailkatu da, bigarren errondan Dimitri Tursonov errusiarra gainditu eta gero (7-5, 0-6 eta 6-3). Final zortzirenetan izango duen aurkaria gaur ezagutuko da eta David Ferrerren eta Teymuraz Gabashviliren arteko partidaren irabazlea izango da.

Cervantes oso pozik azaldu da lortutakoarekin, lehen aldia baita ATP txapelketa batean hain gora iristen dena. Gainera, urte eta erdi pistetatik kanpo egon eta gero iritsi da lorpena, min hartuta egon baita; zortzi hilabetean lau ebakuntza egin behar izan zizkioten aldakan, ukondoan eta Akilesen tendoian.

Arazo fisikoak gaindituta, munduko ehun tenislari onenetako bat izateko helburuari heldu dio berriro hondarribiarrak.


Ana Romanen ‘3+1 20″‘ erakusketa aurkeztu dute Zumaian

Atzo inauguratu zuten Ana Romanen 3+1 20″ erakusketa Alondegiko Oxford aretoan, arratsaldeko zazpietan. Ekitaldian, erakusketa aurkezteaz gain, Maria Lopezen 4 veces faro performancea ikusteko aukera izan zen. Lopezek ordu erdiko pieza egin zuen jendaurrean, eta interpretatutakoak lotura zuzena izan zuen Romanen erakusketarekin. Hilaren 16an berriro egingo du, ordu berean.

Erakusketari dagokionez, Zumaiako Paolak “bere burua aurkezteko eta hitz egiten duen argi bereizgarriaz” mintzo da. Formatua argi-kutxak dira, eta artelan horiek ikusiak izateko sortu ziren arren, behatoki bikainak dira, Paola bezala. Bi obrak, erakusketaren mugetan kokatzen dira, eta argi hipnotikoaren bitartez sartuko da ikuslea errealitateaz gaindiko munduan, sinbolismoan.

Urriaren 16ko performancea ikusteko beharrezkoa izango da aurrez izena ematea. Horretarako, 943 86 10 56 telefono zenbakira deitu edo alondegia@zumaia.eus helbidera idatzi beharko da, 09:30-14:00 ordutegian.

Argazkiak: Maria Maya Manterola


Alaitz Aranbarri gimnastikalariak Euskadiko Txapelketa irabazi du

Alaitz Aranbarri gimnastikalari markina-xemeindarrak joan den asteburuan irabazi zuen Euskadiko Txapelketa, Gasteizko Abetxukon. Federatu gorenen mailan, Aranbarrik bakarka eta taldeka irabazi du txapelketa.

Bakarkako saioan uztaiagaz aritu zen markina-xemeindarra. «Taldekako saioetan bi edo hiru gimnastikalarik osatutako taldeak aritzen dira, eta kirolari bakoitzaren puntuazioak batzen dituzte». Taldekakoan, Aranbarrik Eskoriatzako (Gipuzkoa) Nahia Argizekin osatu zuen taldea. «Aranbarrik taldekako saioa ere uztaiagaz egin zuen, eta lehen postuan geratu zen. Argiz, ostera, xingolagaz lehen postuan geratu zen, eta mazekin laugarren. Biek lortutako puntuazioaren gehiketa izan zen altuena».

Gimnastikalari markina-xemeindarrak eta eskoriatzarrak erakustaldiak eskainiko dituzte datozen asteetan. Zehaztu dutenez, Eibarren, Mallabin eta Markina-Xemeinen (ekainak 9, Uni frontoian) eskainiko dituzte erakustaldiak. «Herritar guztiak zaudete Uni frontoian eskainiko duten erakustaldira gonbidatuta».

Erakustaldiekin amaitu eta gero, Aranbarrik eta Argizek ekainaren 28tik 30era Espainiako Txapelketa lehiatuko dute, Zaragozan. Txapelketa horretan ere bakarka eta taldeka ariko dira. «Espainiako Txapelketan, gainera, Enara Bilbao eta Lur Aranburu gimnastikalari ondarrutarrek ere parte hartuko dute».

Aranbarri, uztaiagaz. Argazkia: Txabi Aranbarri. Aranbarri, podiumean. Argazkia: Txabi Aranbarri.


Ikerketa agindu dute Bizkaiko Zubian izandako istripua argitzeko

Bizkaiko Zubian atzo gertatu zen istripuaren zergatiak argitzeko ikerketa zabaldu dute. Izan ere, furgoneta bat uretara erori eta ondorioz 50 urteko Sopelako gizonezkoa hil zen. Itxura denez, abiadura normalean zihoan ibilgailua Portugalete aldetik sartu zen zubiko plataformara, baina muturrera heldu zenean, ez zen gelditu eta behera joan zen.

Hildakoa Sopelako 50 urteko JI.M.U. da, Bilboko Portuko Agintaritzako langilea. Zubian ibiltzen bazekien, egunero lau aldiz erabiltzen baitzuen bertako plataforma.

Azkenekoz, duela 35 urte erori zen auto bat zubitik uretara, eta ez zen hildakorik egon. Ordutik, 25 milioi auto pasa dira plataformatik eta ez da istripurik jazo.

Gaiaren inguruko berria:

Sopeloztarra zen Bizkaiko Zubitik furgoneta erortzean itotakoa (2005 Urt 13)

Gizon bat salbatzeko Ibaizabalera bota zen kolonbiarra omendu nahi dute (Eitb24.com)


Bere buruaz beste egiten saiatu da gizon bat Berangon

Ertzainak Berangoko etxe batean sartu ziren larunbatean, bertan alokairuan bizi den gizonezko batek bere burua leihotik behera bota nahi omen zuelako. Eusko Jaurlaritzaren Herrizaingo Sailak zabaldu duenez, gizona etxean itxi egin zen, eta berarekin alokairuan bizi diren gainerako errentariei ez zieen sartzen utzi. Jakin ahal izan dutenez, agindu bat emanda zegoen gizona herrialdetik kanporatzeko. Duela urte batzuk etorri zen Kubatik Berangora. Gertakariak eguerdiko 12ak aldera jazo ziren. Herritar bat Ertzaintzarekin harremanetan jarri zen, aipatu gizonak bere burua leihotik behera bota behar zuela esaten ari zela azalduz. Etxebizitza bigarren solairuan dago. Ideia hori burutik ken zezan saiatu ziren denbora gutxira bertaratutako poliziak, komunikazioa eten egin zen arte. Bere buruaz beste egiteko asmoa zuenez, suhiltzaileak eta osasun langileak bertaratzeko eskatu zuten ertzainek. Azkenik, Ertzaintzaren Eskuhartzeko Unitatea izan zen etxean sartzeaz arduratu zena gizona leihoan zegoenean, jauzi egiteko prest. Minutu gutxi geroago, gizonak bere burua leihotik behera ez botatzea erabaki du, harekin izan duten elkarrizketa baten ostean. Onik egon arren, anbulantzia batek Gurutzetako ospitalera eraman zuen, nahasmendu psikiko handia baitzuen. Etxea miatu ostean, eta bertan aurkitutako agiriak aztertuta, agenteek baieztatu zuten agindu bat emanda zegoela gizonezkoa herrialdetik kanporatzeko, Herrizaingo Sailak gaineratu duenez. Argazkian, Elcorreo.tv webguneak zabaldutako bideotik hartutako irudia / © Elcorreo.tv .


Zarautzen aurkako garaipenarekin abiatu du Beti Gaztek urtea (3-1)

Ezin hobeki hasi du urtea Lesakako talde nagusiak. Zarautz mendean hartuta, 21 punturekin bukatu du lehen itzulia. Oier Iantzik kontatu digu.


Abortua ez da portura heldu

Abortatzeko aukera ematen duen Women on Waves taldearen itsasontziaren zain daude Latinoamerikako emakume asko. Ezin izan da, ordea, lehen kaira heldu: Guatemalara.